IV Musa 26 | Alkitab TOBA\n← IV Musa 27\nIV Musa 25 →\n26:1 Jadi dung mansohot begu masa i, ro muse hata ni Jahowa tu si Musa dohot si Eleasar, anak ni malim Aron, songon on:\n26:2 Surathon ma bilangan ni sandok luhutan ni halak Israel, olat ni na marumur duapulu taon dohot lobi sian i marompuompu, nasa baoa sialo musu di Israel.\n26:3 Dung i mangkatai ma si Musa dohot malim Eleasar tu nasida di adaran Moab di topi ni Jordan, tondong ni Jeriko, ninna ma:\n26:4 Olat ni na marumur duapulu taon dohot lobi sian i, ingkon bilangan do, songon na tinonahon ni Jahowa tu si Musa dohot tu halak Israel, angka naung ruar sian tano Misir.\n26:5 Si Ruben do anak buhabaju ni Israel; angka anak ni si Ruben i ma: Si Hanok, marharoroan sian ibana halak Hanok i; si Pallu haroroan ni halak Pallu i.\n26:6 Si Hezron haroroan ni halak Hezron i; si Karmi haroroan ni halak Karmi.\n26:7 I ma pinompar ni halak Ruben, jala bilangannasida opatpulu tolu ribu pitu ratus tolupulu halak toropna.\n26:8 Ia anak ni si Pallu, i ma si Eliab.\n26:9 Jala angka anak ni si Eliab, i ma: Si Nemuel, si Datan dohot si Abiram. I ma si Datan dohot si Abiram, angka na tarpio tu huria i, i ma angka na mambingkasi bada dompak si Musa dohot si Aron di tongatonga ni halak na saparbulanan dohot si Kora, uju manjahati nasida dompak Jahowa.\n26:10 Jadi dipangangang tano i babana, laos dibondut nasida rap dohot si Kora di na mate halak sisaparbulanan i, uju suda dipangan api dua ratus limapulu halak toropna laos gabe panjoraannasida.\n26:11 Alai ndang mate anggo angka anak ni si Kora.\n26:12 Angka anak ni si Simeon marompuompu: Si Nemuel haroroan ni halak Nemuel i; si Jamin haroroan ni halak Jamin i; si Jakin haroroan ni halak Jakin i.\n26:13 Si Zerah haroroan ni halak Zerah i; si Saulus haroroan ni halak Saul i.\n26:14 I ma pinompar ni halak Simeon, duapulu dua ribu dua ratus halak toropna.\n26:15 Angka anak ni si Gad marompuompu: Si Zepon haroroan ni halak Zepon i; si Haggi haroroan ni halak Haggi; si Suni haroroan ni halak Suni.\n26:16 Si Osni haroroan ni halak Osni; si Eri haroroan ni halak Eri.\n26:17 Si Arod haroroan ni halak Arodi; si Areli haroroan ni halak Areli.\n26:18 I ma pinompar ni halak Gad, bilangannasida do opatpulu ribu lima ratus halak toropna.\n26:19 Ia angka anak ni si Juda, i ma: Si Er dohot si Onan; alai mate do anggo si Er dohot si Onan di tano Kanaan.\n26:20 Angka anak ni si Juda marompuompu: Si Sela haroroan ni halak Selani; si Peres haroroan ni halak Perisi; si Zerah haroroan ni halak Zerah i.\n26:21 Ia angka anak ni si Peres: Si Hezron haroroan ni halak Hezron i; si Hamul haroroan ni halak Hamul i.\n26:22 I ma pinompar ni halak Juda jala bilangannasida pitupulu onom ribu lima ratus halak toropna.\n26:23 Ia angka anak ni si Isasar marompuompu: Si Tola haroroan ni halak Tolai; si Pua haroroan ni halak Pua.\n26:24 Jahsub haroroan ni halak Jashub i; Simron haroroan ni halak Simron i.\n26:25 I ma pinompar ni halak Isasar jala bilangannasida onompulu opat ribu tolu ratus halak toropna.\n26:26 Ia angka anak ni si Zebulon marompuompu: Si Sered haroroan ni halak Sered i; si Elon haroroan ni halak Elon; si Jahlel haroroan ni halak Jahlel.\n26:27 I ma pinompar ni halak Zebulon jala bilangannasida i onompulu ribu lima ratus halak toropna.\n26:28 Ia angka anak ni si Josep marompuompu: Si Manasse dohot si Epraim.\n26:29 Ia angka anak ni si Manasse: Si Mahir haroroan ni halak Mahir; si Mahir huhut manubuhon si Gilead haroroan ni halak Gilead i.\n26:30 On do angka anak ni si Gilead. Si Ieser haroroan ni halak si Ieser i; Helek haroroan ni halak Helek i.\n26:31 Si Asriel haroroan ni halak Asriel; si Sikem haroroan ni halak Sikem i.\n26:32 Si Semida haroroan ni halak Semida i, si Heper haroroan ni halak Heper i.\n26:33 Alai anggo si Zelapehat, anak ni si Heper ndang tubuan anak holan boru do, angka na margoar: Si Mala, si Noah, si Hoglah, si Milka dohot si Tirza.\n26:34 I ma pinompar ni si Manasse jala bilangannasida i limapulu dua ribu pitu ratus halak toropna.\n26:35 On do angka anak ni si Epraim marompuompu: Si Sutelah, haroroan ni halak Sutelah i; si Beker haroroan ni halak Beker i; si Tahan haroroan ni halak Tahan i.\n26:36 On do angka anak si Sutelah: Si Eran haroroan ni halak Erani.\n26:37 Jala on do pinompar ni halak Epraim jala bilangannasida i tolupulu dua ribu lima ratus halak toropna. I ma angka anak ni si Josep marompuompu.\n26:38 Angka anak ni si Benjamin marompuompu: Si Bela haroroan ni halak Bela; si Asbel haroroan ni halak Asbel; si Ahiram haroroan ni halak Ahiram i.\n26:39 Si Sheshupam haroroan ni halak Sheshupam i; si Hupham haroroan ni halak Hupham i.\n26:40 Ia angka anak ni si Bela: Si Ared dohot si Naaman, haroroan ni halak Ared dohot Naaman i.\n26:41 On do pinompar ni si Benjamin marompuompu jala bilangannasida i opatpulu lima ribu onom ratus halak toropna.\n26:42 On do angka anak ni si Dan marompuompu: Si Suham haroroan ni halak Suham i. I ma angka pinompar ni Dan marompuompu.\n26:43 Jala bilangan ni saluhut halak Suham i onompulu opat ribu opat ratus halak toropna.\n26:44 Ia angka anak ni si Aser marompuompu: Si Innah haroroan ni halak Jimnai; si Isvi haroroan ni halak Isvi i; si Beria haroroan ni halak Beria.\n26:45 Ia angka anak ni si Beria: Si Heber haroroan ni halak Heber i; si Malkiel haroroan ni halak Malkieli.\n26:46 Ia goar ni boru ni si Aser, i ma si Zerah.\n26:47 On do pinompar ni angka anak ni si Aser, jala bilangannasida i limapulu ribu opat ratus halak toropna.\n26:48 Ia angka anak ni si Naptali marompuompu: Si Jahrel haroroan ni halak Jahrel; si Guni haroroan ni halak Guni.\n26:49 Si Jeser haroroan ni halak Jeser i; si Shillem haroroan ni halak Shillem i.\n26:50 I ma pinompar ni si Naptali marompuompu jala bilangannasida i opatpulu lima ribu opat ratus halak toropna.\n26:51 I ma bilangan ni halak Israel sudena onom ratus sada ribu pitu ratus tolupulu halak toropna.\n26:52 Dung i ro muse hata ni Jahowa tu si Musa songon on.\n26:53 Ingkon tu halak on do bagion tano i bahen partalianna marguru tu bilangan ni goargoar.\n26:54 Molo torop halak bilanganna, ingkon pagandaonmu partalianna, molo otik paotihonmu huhut partalianna; ganup tahe marguru tu bilanganna lehonon partalianna.\n26:55 Alai tahe ingkon marhite sian rujiruji bagion tano i, ingkon marguru tu goargoar ni marga marompu ompu nasida maruli partalian.\n26:56 Ingkon marguru tu rujiruji sagion partalianna be manang na torop bilanganna, manang na otik.\n26:57 Jala on do bilangan ni halak Lepi marompuompu: Si Gerson haroroan ni halak Gerson i; si Kohat haroroan ni halak Kohat i; si Merari haroroan ni halak Merari.\n26:58 Jala on do pinompar ni si Lepi: Pinompar ni halak Libni, pinompar ni halak Hebron i, pinompar ni halak Mahli, pinompar ni halak Musi, pinompar ni halak Kora i. Alai anggo si Kohat manubuhon si Amram.\n26:59 Ia goar ni jolma ni si Amram, i ma si Jokhebed, boru ni si Lepi, na tinubuhon ni si Lepi di Misir. Si Jokhebed muse manubuhon di si Amram: Si Aron, si Musa dohot si Miryam, ibotonasida i.\n26:60 Ia tabu ni si Aron muse: Si Nadab, si Abihu, si Eleasar dohot si Itamar.\n26:61 Alai tibu do mate anggo si Nadab dohot si Abihu, uju na binoannasida i api sileban tu adopan ni Jahowa.\n26:62 Ianggo toropnasida luhutna, duapulu tolu ribu halak sudena baoa, olat ni na marumur sabulan dohot lobi sian i; ndang dohot nasida tarbilang tu tongatonga ni halak Israel, ala so maruli partalian nasida di tongatonga ni halak Israel.\n26:63 On do bilangan ni halak Israel, angka na binilang ni si Musa dohot malim Eleasar di adaran Moab, martopihon Jordan, tondong ni Jeriko.\n26:64 Jala di tongatonga ni saluhutna i ndang adong nanggo sahalak sian angka na binilang ni si Musa dohot malim Aron na jolo, angka na mamilangi halak Israel uju di halongonan Sinai i.\n26:65 Ai nunga dilumbahon Jahowa hian tu nasida: Ingkon mate nasida di halongonan! Jadi ndang adong teba sian nasida nanggo sahalak, nda holan si Kaleb, anak ni si Jepune dohot si Josua, anak ni si Nun.


43 Johannes | Alkitab TOBA\nAugust 14, 2008 · 21:55\n1:1 Di mulana i nunga adong Hata i, jala saor tu Debata do Hata i, jala Debata do Hata i.\n1:2 I ma na saor tu Debata di mulana i.\n1:3 Saluhutna i marhite sian Hata i do, umbahen na manjadi; jala ndang adong nanggo sada sian naung jadi i, na so marhite sian\n1:4 Di bagasan Hata i do hangoluan; laos hangoluan i do Panondang ni hajolmaon.\n1:5 Na marsinondang do Panondang i di bagasan na holom, alai ndang dijangkon na holom i.\n1:6 Hehe do sada halak sinuru ni Debata, si Johannes do goarna.\n1:7 Sitindangi do ibana, umbahen na ro, asa dihatindangkon Panondang i, anggiat gabe porsea saluhutna marhite sian Ibana.\n1:8 Ndang apala ibana Panondang i; na mangkatindangkon Panondang i do tahe.\n1:9 Alai nunga mandok ro uju i tu portibi on Panondang na sintong i, na manondangi nasa jolma.\n1:10 Di portibi on hian do Ibana, jala marhite sian Ibana do manjadi portibi on; hape ndang ditanda portibi on Ibana.\n1:11 Na ro do Ibana manopot na di Ibana hian, gabe ndang dijangkon angka na di ibana i Ibana.\n1:12 Alai manang piga na manjangkon Ibana, tusi do dilehon huaso, asa gabe anak ni Debata nasida, angka na porsea di Goarna.\n1:13 I ma angka na so tubu sian mudar, manang sian sangkap ni daging, manang sian sangkap ni baoa, tung sian Debata do.\n1:14 Gabe daging ma Hata i jala maringan di tongatonga ni hita on, jadi huida hami ma hasangaponna, i ma hasangapon ni Anak sasada na sian Ama i, gok asi ni roha dohot hasintongan.\n1:15 Dihatindangkon si Johannes do Ibana, ai ninna ma: On do Ibana na hudok i, na ro sian pudingku; jumolo do Ibana adong asa ahu, ai parjolo hian do Ibana.\n1:16 Ai sian hamoraonna do saluhut hita manjalo, i ma asi ni roha na so marnamontok.\n1:17 Ai marhite sian si Musa do dilehon anggo patik i; alai hinorhon ni Jesus Kristus do manjadi asi ni roha dohot hasintongan.\n1:18 Ndang dung adong na marnida Debata; Anak na sasada i, na di ampuan ni Ama i, Ibana do mamaritahonsa.\n1:19 Disuru angka Jahudi sian huta Jerusalem ma angka malim dohot halak Lepi manungkun si Johannes: Ai ise do ho?, gabe on ma dihatindangkon:\n1:20 Ai diparhatopot do, ndang diporso, didok do: Ndang ahu Kristus i.\n1:21 Gabe disungkun nasida ma ibana: Antong ise do ho? Si Elia do ulaning? Jadi didok ma: Ndang i ahu! Panurirang i do ho? Dung i dialusi ma: Ndang!\n1:22 Dung i ninna nasida ma mandok ibana: Antong, ise do ho?, asa haalusan hami angka na marsuru hami. Aha do dohononmu taringot tu ho?\n1:23 Dung i ninna ma: Soara ni na manjoujou di halongonan do ahu: Patigor hamu ma dalan ni Tuhan! songon naung nidok ni panurirang Jesaya.\n1:24 Sian Parise do angka na sinuru i.\n1:25 Jadi didok nasida ma manungkun ibana: Boasa mandidihon ho, so manang Kristus ho, manang si Elia, manang panurirang i?\n1:26 Gabe didok si Johannes ma mangalusi nasida: Ia ahu aek do hudidihon; alai nunga jongjong di tongatongamuna Ibana, na so tinandamuna i.\n1:27 Ibana do i na ro sian pudingku; na hurang tama do ahu mangkarhari tali ni sipatuna.\n1:28 Di Betania do i masa, di ipar ni aek Jordan, ai disi do mandidihon si Johannes.\n1:29 Torang ni arina i diida si Johannes ma Jesus ro tusi, jadi didok ma: On do Birubiru ni Debata, na mamorsan dosa ni portibi on!\n1:30 Ibana do na hudok i: Sian pudingku ro sada halak, naung jumolo adong asa ahu; ai parjolo hian do Ibana.\n1:31 Ahu pe, ndang hutanda Ibana; alai asa tandap Ibana di halak Israel, umbahen na ro ahu mandidihon aek.\n1:32 Dung i dihatindangkon si Johannes ma, ninna ma: Huida do Tondi i tuat songon darapati sian banua ginjang i jala mian di Ibana!\n1:33 Ahu pe, ndang hutanda Ibana jolo. Alai Ibana na marsuru ahu mandidihon aek, I do mandok tu ahu: Ia tusi diida ho tuat Tondi i jala mian di Ibana, Ibana do sididihon Tondi Parbadia.\n1:34 Asa nunga huida jala huhajongjongkon: Ibana do Anak ni Debata.\n1:35 Marsogotna i jongjong muse si Johannes disi dohot siseanna dua halak.\n1:36 Jadi di na niidana i Jesus mamolus, ninna ma: On do Birubiru ni Debata!\n1:37 Jadi dibege siseanna na dua i ma hatana, gabe diihuthon ma Jesus.\n1:38 Dung i humusor ma Jesus, diida ma nasida na mangihuthon Ibana, jadi ninna ma mandok nasida: Aha do na niluluanmuna? Jadi didok nasida ma mandok Ibana: Rabbi (na mandok: Guru) didia do Ho sorang?\n1:39 Jadi didok ma mandok nasida: Ro ma hamu, asa diida hamu! Dung i ro ma nasida, diida ma parmiananna; laos rap ma nasida dohot Ibana sadarina i. Tar di pungkul opat ma i.\n1:40 Si Andreas, dongan saama ni si Simon Petrus, do na sada sian na dua i, na umbege hata ni si Johannes dohot mangihuthon Ibana.\n1:41 Dung i pajumpang ma ibana jumolo dohot si Simon, donganna saama, jadi didok ma mandok ibana: Nunga jumpang hami Messias i (astuanna: Kristus)!\n1:42 Laos ditogihon ma ibana tu Jesus. Alai dibereng Jesus ma ibana huhut ma didok: Si Simon, anak ni si Jonas do ho; si Kepas ma ho goaron (astuanna: Batu mamak, Petrus)!\n1:43 Torang ni arina i, di na naeng laho Ibana tu Galilea, jumpangsa ma si Pilippus, dung i didok Jesus ma mandok ibana: Ihuthon ma Ahu!\n1:44 Alai sian Betsaida do si Pilippus, i ma huta ni si Andreas dohot si Petrus.\n1:45 Dapot si Pilippus ma si Natanael, jadi didok ma mandok ibana: Nunga jumpang hami Ibana, na nidok ni si Musa di surat patik i jala na pinaboa ni angka panurirang; i ma Jesus, anak ni si Josep, na sian huta Nasaret.\n1:46 Dung i didok si Natanael ma mandok ibana: Tung tarbahen ma ro na denggan sian huta Nasaret? Jadi didok si Pilippus ma: Ro ma ho marnida!\n1:47 Diida Jesus ma si Natanael ro manopot Ibana, jadi didok ma taringot tu ibana: On ma sada halak Israel na tutu, na so marpangansi di bagasan!\n1:48 Ninna si Natanael ma mandok Ibana: Sian dia ditanda Ho ahu? Dung i dialusi Jesus ma ibana: Huida do ho, uju ditoru ni hau ara i ho, andorang so dijou si Pilippus i dope ho.\n1:49 Dung i ninna si Natanael ma mangalusi Ibana: Gurunami, Ho do Anak ni Debata! Ho do raja ni halak Israel!\n1:50 Dung i ninna Jesus ma mangalusi ibana: Ala hudok tu ho: Huida ho di toru ni hau ara i, umbahen na porsea ho? Idaonmu dope na sumurung sian i!\n1:51 Laos ninna ma: Na tutu situtu do na hudok on tu hamu: Idaonmuna do mungkap banua ginjang jala manaek mijur angka surusuruan ni Debata tumopot Anak ni jolma i.\nFiled under 2 Padan Na Imbaru, 43 Johannes\nTagged as Johannes\n2:1 Dung i patoluarihon adong ma na marbagas di huta Kana na di luat Galilea, jala disi ma ina ni Jesus.\n2:2 Alai dohot ma Jesus raphon angka siseanna dipio tu pesta i.\n2:3 Jadi dung hurangan anggur nasida, ninna ina ni Jesus ma mandok Ibana: Ndang adong anggur di nasida!\n2:4 Alai ninna Jesus ma mandok ibana: Marhua ho tu Ahu, inang? Ndang dope ro tingkingku.\n2:5 Dung i ninna inana i ma mandok angka parhobas: Manang dia dohononna tu hamu, bahen hamu ma!\n2:6 Alai mangihuthon adat parburion ni halak Jahudi, adong ma diri disi onom gunsi (hudon batu), siatsiat dua ro di tolu poting.\n2:7 Dung i ninna Jesus ma mandok nasida: Gohi hamu ma angka gunsi on aek! Jadi gok situtu ma dibahen.\n2:8 Laos didok muse tu nasida: Tahui hamu ma sian i, dung i boan hamu ma tu indukmuna! Jadi diboan nasida ma.\n2:9 Alai didai induk ni angka parhobas i ma aek i naung gabe anggur, jala ndang diboto haroroanna, ai holan angka parhobas na manahui aek i do umbotosa, gabe dijou ma pangoli i.\n2:10 Jadi ninna ma mandok ibana: Saluhut jolma mangalehon parjolo anggur na dumenggan; dung pe butong halak, asa dilehon na humurang. Ia ho, dipeop ho do anggur na dumenggan ro di nuaeng!\n2:11 Asa i ma tanda na parjolo, na binahen ni Jesus di huta Kana na di Galilea, papatarhon hasangaponna i, gabe porsea ma angka siseanna di Ibana.\n2:12 Dung salpu i, tuat ma Ibana tu Kapernaum rap dohot inana, angka anggina dohot siseanna, laos mian manang piga ari disi.\n2:13 Jadi jonok ma Paska ni Jahudi, gabe nangkok ma Jesus tu huta Jerusalem.\n2:14 Dung i hundul ma di joro i didapot angka partigatiga lombu, birubiru dohot darapati ro di angka panungkari.\n2:15 Jadi dipauli Jesus ma tali bahen linsinglinsing, dipabali ma nasida saluhutna sian joro i, rap dohot angka birubiru dohot lombu, disarahon ma hepeng ni panungkari i, diunggilhon ma mejana.\n2:16 Dung i ninna ma mandok angka partigatiga darapati: Boan hamu ma i sian on! Unang bahen hamu bagas ni Damang gabe partigatigaan!\n2:17 Jadi diingot angka siseanna i ma hata na tarsurat i: “Hamuruhon humongkop bagasmi do mangallang ahu!”\n2:18 Dung i ninna angka halak Jahudi ma mangalusi Ibana: Aha ma tanda patuduhononmu tu hami, umbahen songon i dibahen Ho?\n2:19 Gabe ninna Jesus ma mangalusi nasida: Lohai hamu ma joro on; dung i pajongjongonku ma i di bagasan tolu ari!\n2:20 Jadi didok angka Jahudi i ma: Opatpulu onom taon do lelengna dipauli bagas joro on; ia Ho, pajongjongonmu ma i di bagasan tolu ari?\n2:21 Alai dagingna i do joro na nidokna disi.\n2:22 Asa dung hehe Ibana sian na mate, diingot angka siseanna ma hata ondeng, gabe porsea ma nasida di hata ni surat i nang di hata na nidok ni Jesus.\n2:23 Alai uju di huta Jerusalem Ibana, di pesta Paska i, lan ma porsea di Goarna, dung diida nasida tanda angka na binahenna i.\n2:24 Alai ndang dihaporseai Jesus i nasida, ala saluhut nasida ditanda.\n2:25 Ai ndang pola manjalo panindangion Ibana taringot tu jolma i, ai diboto Ibana hian do na di bagasan roha ni halak.\n3:1 Asa adong ma sahalak sian angka Parise, sintua ni Jahudi na margoar Nikodemus.\n3:2 Na ro bornginborngin manopot Ibana, jadi didok ma mandok Ibana: Gurunami, huboto hami do Ho guru na ro sian Debata, ai ndang tarpatupa agia ise tanda songon na binahenmi, ia so Debata donganna.\n3:3 Dung i ninna Jesus ma mangalusi ibana: Na tutu situtu do na hudok on tu ho: Ia so tubu jolma sian ginjang, ndang tarbahensa marnida harajaon ni Debata!\n3:4 Dung i ninna si Nikodemus ma mandok Ibana: Songon dia ma tarbahen tubu muse halak, ia naung matua? Tung haulahansa ma mamasuhi siubeon ni inana, asa tubu?\n3:5 Jadi dialusi Jesus ma: Na tutu situtu do na hudok on di ho: Anggo so tubu jolma sian aek dohot sian Tondi, ndang habongotansa harajaon ni Debata!\n3:6 Daging do na tubu sian daging, tondi do na tubu sian Tondi.\n3:7 Unang ma longang roham, ala hudok tu ho: Ingkon tubu hamu sian ginjang!\n3:8 Na mangullus do alogo dompak lomo ni rohana; dibege ho do parngongosna, alai ndang diboto ho haborhatanna manang hasahatanna. Laos songon i do ganup naung tubu sian Tondi.\n3:9 Dung i ninna si Nikodemus ma mangalusi Ibana: Songon dia ma tarpajadi i?\n3:10 Jadi ninna Jesus ma mangalusi ibana: Ho, guru ni bangso Israel, ndang diboto ho i?\n3:11 Na tutu situtu do na hudok on di ho: Huhatahon hami do na huboto hami jala huhatindangkon hami do naung huida hami, gabe ndang dijangkon hamu na huhatindangkon hami.\n3:12 Gari angka na di tano on huhatahon tu hamu, ndang porsea hamu; tung porsea ma hamu, molo huhatahon tu hamu angka na di banua ginjang i?\n3:13 Ndang adong na manaek tu banua ginjang, ia so naung tuat i sian banua ginjang; i ma Anak ni jolma i, na di banua ginjang i hian.\n3:14 Jadi songon naung pinatimbo ni si Musa ulok i di halongonan, songon i naeng patimboon Anak ni jolma i,\n3:15 asa dapotan hangoluan na salelenglelengna ganup na porsea di Ibana.\n3:16 Ai songon on do holong ni roha ni Debata di portibi on, pola do Anakna na sasada i dilehon, asa unang mago ganup na porsea di Ibana, asa hangoluan na salelenglelengna di ibana.\n3:17 Ai ndang na disuru Debata Anakna i tu portibi on, asa uhumanna; naeng paluaonna portibi on tahe, umbahen na disuru.\n3:18 Ndang siuhuman na porsea di Ibana; alai anggo na so porsea i, nunga hona uhum, ala so porsea ibana di Goar ni Anak sasada ni Debata.\n3:19 Alai on ma uhum i: Nunga ro na tiur i tu portibi on, jadi holongan do roha ni angka jolma di na holom i asa di na tiur i, ai na jahat do parulaonnasida.\n3:20 Ai ganup na mangulahon na roa, hosom do rohana di na tiur i, jala ndang didapothon na tiur i, asa unang gabe patar angka ulaonna i.\n3:21 Alai na mangula hasintongan i, didapothon do na tiur i, asa patar parulaonna i; ai di bagasan Debata do diula.\n3:22 Dung i ro ma Jesus dohot angka siseanna i tu luat Judea, jadi mian disi ma jolo Ibana rap dohot nasida jala mandidihon.\n3:23 Alai dohot do si Johannes mandidihon di Enon, mardonokkon huta Salem, ai na nia aek disi. Jadi tusi ma ro halak gabe tardidi.\n3:24 Ai ndang dope dihurungkon si Johannes uju i.\n3:25 Marsual ma disi angka sisean ni si Johannes dohot sahalak Jahudi siala parburion i.\n3:26 Jadi didapothon nasida ma si Johannes, didok ma tu ibana: Gurunami, Halak i na ro tu jolom, di ipar ni aek Jordan, na hinatindangkonmi, I do mandidihon nuaeng, gabe saluhut halak ro mandapothon Ibana.\n3:27 Dung i ninna si Johannes ma mangalusi: ‘Ndang tarbuat jolma manang aha, anggo so dilehon tu ibana sian banua ginjang.\n3:28 Hamu sandiri do sitindangingku di na hudok: Ndada ahu Kristus i; na sinuru do ahu patujolona.\n3:29 Nampuna oroan, i do pangoli i. Alai na jongjong do aleale ni pangoli i patangitangi ibana; jadi marlas ni roha situtu dibahen soara ni pangoli i. Asa halahas ni roha sisongon i ma jumpang di ahu.\n3:30 Ianggo Ibana, patut lam ganda; lam moru ma anggo ahu!\n3:31 Na ro sian ginjang, I do mangatasi saluhutna. Na ro sian tano on, i ma sian tano on, jala angka na sian tano on do dihatahon.\n3:32 Dihatindangkon na ro sian banua ginjang i do na niidana dohot na binegena, gabe ndang adong na manjangkon na hinatindangkonna i.\n3:33 Halak na manjangkon na hinatindangkonna i, i do sumahaphon, paboa parsintong Debata.\n3:34 Ai na sinuru ni Debata. I do mangkatahon angka hata ni Debata; ai ndang marpanuhatan Ibana mangalehon Tondi i.\n3:35 Na holong do roha ni Ama i di Anak i; naung dilehon do saluhutna tu tanganna.\n3:36 Naung dapotan hangoluan na salelenglelengna do na mangkaporseai Anak i; alai na so mangoloi Anak i, ndang idaon ni i hangoluan; sai na mian do tahe rimas ni Debata di ibana.\nAugust 14, 2008 · 21:54\n4:1 Dung i diboto Tuhan i ma, naung dibege angka Parise, tumorop do dibahen Jesus siseanna dohot mandidihon sian si Johannes;\n4:2 atik pe so Jesus sandiri mandidihon, angka siseanna do.\n4:3 Jadi ditadingkon ma luat Judea laho mangulahi tu luat Galilea.\n4:4 Alai ingkon bolusonna do luat Samaria.\n4:5 Gabe ro ma ibana tu sada huta na di Samaria, na margoar Sikar, mardonokkon ladang na nilehon ni si Jakkob tu si Josep, anakna i.\n4:6 Alai adong ma disi sumur ni si Jakkob; jadi dibahen naung loja Jesus sian pardalanan, hundul ma Ibana di lambung ni sumur i; tar di hos ni ari ma i.\n4:7 Dung i ro ma sada boru Samaria, manahui aek. Jadi didok Jesus ma mandok ibana: Lehon Ahu minum!\n4:8 Ai nunga laho angka siseanna i tu huta, manuhor bohal.\n4:9 Jadi didok boru Samaria i ma mandok Ibana. Boasa mangido tapian Ho halak Jahudi, sian ahu boru Samaria? Ai ndang marparsaoran halak Jahudi dohot halak Samaria.\n4:10 Dung i ninna Jesus ma mangalusi ibana: Aut diboto ho basabasa ni Debata, jala aut ditanda ho na mangido aek inumon sian ho, ra olo ho mangido tu Ibana; dung i lehononna ma tu ho aek na mangolu.\n4:11 Jadi didok boruboru i ma tu Ibana: Tuan, tahutahu gari soada di Ho, tole bagas do sumur on; tung sian dia ma tu Ho aek na mangolu?\n4:12 Tung umbalga ma Ho asa ompunta si Jakkob, na mangalehon sumur on di hami? Ibana do manginum sian i dohot ianakhonna ro di pinahanna!\n4:13 Dung i ninna Jesus ma mangalusi ibana: Sai mangulahi mauas do nasa na minum sian aek on.\n4:14 Alai na manginum aek silehononki, na so tupa mauas be i ro di salelenglelengna. Ai anggo aek silehononki, gabe mual do i di bagasan ibana, na mabaor sahat ro di hangoluan sisalelenglelengna.\n4:15 Dung i ninna boruboru i ma mandok Ibana: Tapian sisongon i ma lehon di ahu, Tuan, asa unang be mauas ahu jala unang be sai ro tuson manahui.\n4:16 Dung i, ninna Jesus ma mandok ibana: Laho ma ho jolo, jou ma dongan saripem, dung i mulak tuson!\n4:17 Gabe ninna boruboru i ma mangalusi; Ndang mardongan saripe ahu! Dung i ninna Jesus ma tu ibana: Toho do pandokmi, na so adong sinondukmu.\n4:18 Ai nunga lima hali ho mardongan saripe; ia baoa na di ho i nuaeng, ndang donganmu saripe i dohonon; asa na tutu do na nidokmi!\n4:19 Dung i ninna boruboru i ma mandok Ibana: Ale tuan, panurirang do Ho huida!\n4:20 Di dolok an do martangiang ia ompunami, gabe didok hamu, ingkon Jerusalem do partangiangan.\n4:21 Dung i ninna Jesus ma mandok ibana: Porsea ma ho di Ahu, inang! Na ro ma tingkina, gabe ndang pola be dolok an manang Jerusalem partangiangan tu Ama i.\n4:22 Disomba hamu do na so binotomuna; huboto hami do na husomba hami, ai bangso Jahudi do haroroan ni haluaon.\n4:23 Alai na ro ma tingkina jala nunga ro i nuaeng, gabe di bagasan Tondi dohot hasintongan martangiang angka partangiang na tutu tu Ama i; ai angka partangiang na songon i dipangido Ama i.\n4:24 Tondi do anggo Debata; asa angka na martangiang tu Ibana, patut martangiang di bagasan Tondi dohot hasintongan.\n4:25 Dung i didok boruboru i ma mandok Ibana: Huboto do, na naeng ro Messias na margoar Kristus; ia dung ro Ibana, baritahononna do saluhutna i tu hami.\n4:26 Dung i ninna Jesus ma mandok ibana: Ahu do i, na mangkatai dohot ho!\n4:27 Dung songon i, ro ma angka siseanna jala longang ma rohanasida, ala mangkatai Ibana dohot boruboru i; alai ndang adong na olo mandok: Aha dipausoi Ho? manang: Aha hinatam dohot ibana?\n4:28 Asa ditadingkon boruboru i ma panguhatanna, laho tu huta, gabe didok ma tu angka jolma i:\n4:29 Beta hamu! Ida hamu ma sada halak na paboahon tu ahu sude parulaonki! Atik tung Kristus i Ibana?\n4:30 Gabe ruar ma nasida sian huta i, laho manopot Ibana.\n4:31 Andorang i, disosoi angka siseanna ma Ibana, ninna ma: Mangan ma Guru i!\n4:32 Alai ninna ma mandok angka siseanna: Adong do di Ahu sipanganon na so binotomuna.\n4:33 Gabe ninna siseanna ma sama nasida: Ai adong do ulaning na mamboan sipanganon tu Ibana?\n4:34 Dung i ninna Jesus ma mandok nasida: Sipanganon do i di Ahu, na mangulahon lomo ni roha ni na marsuru Ahu dohot paujungkon ulaonna.\n4:35 Nda didok hamu: Opat bulan nari, ro ma gotilon? Alai hudok ma di hamu: Pabidok hamu ma matamuna, bereng hamu ma hauma i; ai nunga marlangat, na tau gotilon ma!\n4:36 Nunga manjalo upa panggotil i, papunguhon parbue tu hangoluan na salelenglelengna, asa rap marlas ni roha panabur dohot panggotil.\n4:37 Ai dison ma tutu hata na mandok: Na sada on manabur; na sada an manggotil.\n4:38 Ahu do marsuru hamu manggotil na so hinalojahonmuna; angka na asing do mangkalojahonsa, gabe disoluk hamu na niulanasida.\n4:39 Jadi torop do halak Samaria sian na sahuta i gabe porsea di Ibana, ala dihatindangkon boruboru i: Tung saluhut parulaonki dipaboa Ibana do tu ahu!\n4:40 Asa dung sahat angka halak Samaria ro tu Jesus, dielehelek ma Ibana, asa mian di nasida; jadi laos disi ma Ibana dua ari.\n4:41 Dung i toropan do nasida na gabe porsea ala ni hata ni Jesus.\n4:42 Gabe didok nasida ma tu boruboru i: Ndang be ala ni pandokmi, umbahen na porsea hami; ai nunga hubege jala hutanda hami sandiri, Ibana do tutu Sipalua portibi on.\n4:43 Jadi dung salpu na dua ari i, borhat ma Ibana sian i laho tu Galilea.\n4:44 Ai Jesus sandiri do mangkatindangkon, na so marsangap panurirang di tano hagodanganna.\n4:45 Jadi di na ro Ibana tu Galilea, gabe dijangkon halak Galilea ma Ibana, dibahen naung diida nasida saluhutna na binahenna i di Jerusalem, di ari raya i; ai dohot do nasida marariraya disi.\n4:46 Asa ro muse ma Jesus tu huta Kana na di luat Galilea, pambahenanna aek gabe anggur uju i. Alai adong ma parpangkat sahalak di huta Kapernaum, hansitan di anakna.\n4:47 Jadi dung dibege i, naung ro Jesus sian luat Judea tu luat Galilea, didapothon ma Ibana; dielehelek ma, asa tuat Ibana pamalum anakna i, ai matemate ne do ibana.\n4:48 Jadi didok Jesus ma tu ibana: Molo so diida hamu tanda dohot halongangan, ndang na porsea hamu.\n4:49 Dung i didok parpangkat i ma: Sai tuat ma Ho jolo, Tuhan, andorang so mate dope anakki!\n4:50 Jadi didok Jesus ma tu ibana: Laho ma ho; na mangolu do anakmi! Gabe dihaporseai halak i ma hata na nidok ni Jesus tu ibana, laos laho ma.\n4:51 Alai laho tuat dope, nunga ditomutomu angka naposona ibana paboahon, na mangolu anakna i.\n4:52 Dung i dipamanat ma tu nasida tingkina, manang na sadihari lumambok dihilala; jadi didok nasida ma: Nantoari, tar di pungkul sada do sumurut panepane i sian ibana.\n4:53 Jadi diboto amana i ma: Apala i ma tingkina, uju didok Jesus: Na mangolu do anakmi! gabe porsea ma ibana dohot sude pangisi ni bagasna.\n4:54 Asa i ma tanda paduahon, na pinatupa ni Jesus muse, di na ro Ibana sian luat Judea laho tu luat Galilea\n6:1 Asa dung salpu i, ditaripari Jesus ma tao Galilea, Tiberias.\n6:2 Alai torop ma halak mangihuthon Ibana, ala diida nasida tanda angka na binahenna tu na hansitan.\n6:3 Dung i nangkok ma Jesus tu dolok, laho hundul tusi rap dohot angka siseanna.\n6:4 Alai jonok nama Paska, ari raya ni Jahudi.\n6:5 Dung i manatap ma Jesus, diida ma torop halak ro mandapothon Ibana, jadi didok ma mandok si Pilippus: Sian dia ma tuhoronta roti, asa mangan angka on?\n6:6 Alai didok pe songon i, na laho mangunjuni ibana do; ai diboto hian do sibahenonna.\n6:7 Jadi dialusi si Pilippus ma Ibana: Ndang sae roti arga duaratus hupang, asa dijalo ganup nasida sasaotik.\n6:8 Dung i didok sahalak sian angka siseanna, i ma si Andreas, anggi ni si Simon Petrus, ma mandok Ibana:\n6:9 Adong do dison sada dakdanak na umpeop lima roti dohot dua dengke; alai sadia ma i tu na sai torop?\n6:10 Alai didok Jesus ma: Dokkon hamu ma hundul angka jolma i; alai bidang do jampalan disi. Dung i hundul ma disi torop ni baoa, arga limaribu.\n6:11 Asa dibuat Jesus ma angka roti i, didok ma mauliate, diparlehon ma i tu angka na hundul i; sian dengke i pe songon i, saguru lomo ni rohanasida.\n6:12 Alai dung bosur nasida, ninna ma mandok angka siseanna: Papungu hamu ma angka ebaeba i, asa unang magopo!\n6:13 Gabe dipapungu nasida, jadi gok ma sampuludua ampang ebaeba sian na lima roti i, na so suda angka na mangan i.\n6:14 Asa dung diida halak i tanda naung binahen ni Jesus i, ninna nasida ma: On ma tutu panurirang i, na naeng ro tu portibi on.\n6:15 Mamoto ma Jesus, naeng ro nasida manoro Ibana, laho pabangkithon gabe raja, jadi maporus ma Sasadasa tu dolok.\n6:16 Alai dung bot ari, tuat ma angka siseanna i tu topitao.\n6:17 Dibongoti nasida ma parau i, ditaripari ma tao i dompak Kapernaum. Nunga pola mangkolom; laos so ro dope Jesus mandapothon nasida.\n6:18 Alai gaor do tao i dibahen pangullus ni habahaba na gogo.\n6:19 Asa dung marluga nasida arga dua manang tolu paal daona, diida nasida ma Jesus na mardalan diatas tao i manjonohi parau i, gabe mabiar ma nasida.\n6:20 Alai didok ma mandok nasida: Ahu do on; unang hamu mabiar!\n6:21 Jadi naeng ma pabongotonnasida Ibana tubagasan parau i; dung i pintor sahat ma parau i tu luat sitondongonnasida.\n6:22 Torang ni arina i, diboto natorop na tinggal di ipar ni tao i, na so adong disi parauna asing dungkon ni na sasada i, jala na so dohot Jesus bongot tu parau i, holan angka siseanna do na borhat.\n6:23 Alai na ro do angka parau sian Tiberias jonok tu inganan parmanganan roti na tinangiangkon ni Tuhan i.\n6:24 Asa dung diida natorop i, na so disi Jesus, nang angka siseanna pe, dibongoti ma muse angka parau jadi ro tu huta Kapernaum mangalului Jesus.\n6:25 Jadi dung jumpang nasida Ibana di bariba ni tao i, ninna nasida ma mandok Ibana: Guru, sadihari do ho ro tuson?\n6:26 Dung i ninna Jesus ma mangalusi nasida: Na tutu situtu do na hudok on tu hamu: Dilului hamu pe Ahu, ndada ala naung dapot rohamuna tanda i, tung ala ni na bosur i do hamu, na mangan roti i.\n6:27 Unang ma sipanganon na olo salpu ula hamu; alai sipanganon na mian ro di hangoluan na salelenglelengna, na naeng lehonon ni Anak ni jolma i tu hamu. Ai Ibana do dihatindangkon Ama i, Debata.\n6:28 Dung i ninna nasida ma mandok Ibana: Dia ma bahenonnami, asa huula hami angka ulaon lomo ni roha ni Debata?\n6:29 Dung i ninna Jesus ama mangalusi nasida: Haporseai hamu ma Nasinuru ni Debata; i ma ulaon lomo ni rohana.\n6:30 Dung i ninna nasida ma: Asa dia ma tanda bahenonmu siidaonnami, asa tung porsea hami di Ho? Aha diula Ho?\n6:31 Ia ompunami, mangan Manna do di parhorsihan, songon na tarsurat: “Dilehon do roti sian banua ginjang panganonnasida.”\n6:32 Dung i ninna Jesus ma mandok nasida: Na tutu do hatangkon tu hamu: Apala si Musa mangalehon tu hamu roti na sian banua ginjang; Damang i do mangalehon di hamu roti na tutu, na sian banua ginjang.\n6:33 Ai na tuat sian banua ginjang do silehon hangoluan tu portibi on; i do roti na sian Debata.\n6:34 Gabe didok nasida ma: Sai tong ma lehon tu hami, ale Tuhan, roti sisongon i!\n6:35 Dung i ninna Jesus ma mandok nasida: Ahu do roti hangoluan i: sandok na so male be manang ise, naung ro tu Ahu; jala na so tupa be mauas manang ise, na porsea di Ahu.\n6:36 Alai nunga hupaboa tu hamu: Diida matamuna do Ahu nian; alai ndang porsea hamu.\n6:37 Saluhutna na nilehon ni Ama i tu Ahu, i do na ro tu Ahu; jala na so tupa pabalionku na ro tu Ahu.\n6:38 Ai ndada tuat Ahu sian banua ginjang mambahen roharohangku; na pinangido ni roha ni na marsuru Ahu, i do.\n6:39 Alai on do dipangido roha ni na marsuru Ahu: Unang ma mago hubahen agia sada sian saluhutna na nilehonna tu Ahu, asa hupangolu i tahe di ari parpudi.\n6:40 Ai on do dipangido roha ni Damang: Naeng ma dapotan hangoluan salelenglelengna ganup na marnida Anak i jala porsea di Ibana; jala paheheonku do ibana di ari parpudi.\n6:41 Gabe marmungutmungut ma angka Jahudi dompak Ibana siala pandokna i: “Ahu do roti na tuat sian banua ginjang.”\n6:42 Jadi didok nasida ma: Nda Ibana do Jesus, anak ni si Josep i; nda tatanda amana dohot inana? Beha ma dohononna antong: Na tuat sian banua ginjang do ahu?\n6:43 Jadi dialusi Jesus ma nasida: Unang hamu marmungutmungut!\n6:44 Ndang adong na tarbahen ro tu Ahu, ia so na tinogu ni Ama i na marsuru Ahu; jala Ahu pahehehon ibana di ari parpudi.\n6:45 Na tarsurat do di angka panurirang: “Na pinodaan ni Debata ma nasida saluhutna.” Ganup na manangihon Ama i jala na marguru tu Ibana, i do na ro tu Ahu.\n6:46 Ndang dung adong nian na marnida Ama i; holan Ibana na ro sian Debata, I do na marnida Ama i.\n6:47 Na tutu situtu do na hudok on tu hamu: Na porsea, i do naung gabe nampuna hangoluan na salelenglelengna.\n6:48 Ahu do roti hangoluan i!\n6:49 Na mangan Manna i do angka ompumuna di parhorsihan, jadi mate do!\n6:50 On do roti na tuat sian banua ginjang, asa unang mate na manganhonsa.\n6:51 Ahu do roti na mangolu, na tuat sian banua ginjang i. Manang ise na manganhon roti on, i do mangolu salelenglelengna. Ia roti silehononki, bahen hangoluan ni portibi on, i ma dagingku.\n6:52 Dung i marsual ma angka Jahudi sama nasida, ninna ma: Beha ma bahenon ni Halak on mangalehon dagingna i panganonta?\n6:53 Jadi didok Jesus ma tu nasida: Na tutu situtu do hatangkon na tu hamu: Tung na so dapot hamu hangoluan i, molo so dipangan hamu daging ni Anak ni jolma i, jala so diinum hamu mudarna!\n6:54 Dapotan hangoluan salelenglelengna do ganup na manganhon dagingku jala manginum mudarhu; jala paheheonku do ibana di ari parpudi.\n6:55 Ai sipanganon na tutu do dagingku, jala siinumon na tutu do mudarhu.\n6:56 Manang ise na manganhon dagingku jala manginum mudarhu, i do na mian di bagasan Ahu jala Ahu di bagasan ibana.\n6:57 Songon parsuru ni Ama Siparngolu i di Ahu, gabe mangolu Ahu marhitehite Ama i, songon i ma mangolu marhitehite Ahu na manganhon Ahu.\n6:58 On do roti na tuat sian banua ginjang; alai nda tung songon na di angka ompu i, ai mangan do nasida, tong do mate. Mangolu salelenglelengna do na manganhon roti on.\n6:59 I ma hata ni Jesus, laho mangajari di bagasan parguruan na di huta Kapernaum.\n6:60 Asa torop ma sian angka siseanna na umbegesa mandok: Hata na kasar do i; ise pabegebege i?\n6:61 Alai diboto Jesus ma di bagasan rohana, naung marmungutmungut angka siseanna siala hata i, jadi didok ma tu nasida: Tung ala ni i do hamu targasip?\n6:62 Beha nama, anggo idaonmuna Anak ni jolma i manaek tu ingananna hian?\n6:63 Tondi i do na pangoluhon; ndang marguna anggo daging i. Angka hata naung huhatahon tu hamu, Tondi do i dohot hangoluan.\n6:64 Alai adong do deba sian hamuna na so porsea; ai diboto Jesus do sian mulana nasida na so olo porsea, ro di na naeng manjehehon Ibana.\n6:65 Jadi ninna ma: Dibahen i ma umbahen na hudok tu hamu, na so tarbahen manang ise manopot Ahu, ia so Damang i mangalehonsa tu ibana.\n6:66 Lan ma angka siseanna i manundalhon Ibana olat ni i; ndang be didongani nasida Ibana.\n6:67 Dung i didok Jesus ma mandok na sampuludua i: Nda tung dohot hamu naeng laho?\n6:68 Gabe dialusi si Simon Petrus ma Ibana: Tung tu ise ma hami laho, ale Tuhan? Di Ho do hata hangoluan sisalelenglelengna!\n6:69 Jala nunga huhaporseai jala hutanda hami: Ho do na badia ni Debata!\n6:70 Dung i dialusi Jesus ma nasida, ninna ma: Nda sampuludua do hamu naung hupillit i? Hape sada sian hamu gabe sibolis!\n6:71 Si Judas, anak ni si Simon, halak Iskariot i, do na nidokna disi, ai i do na manjehehon Ibana muse; sada sian na sampuludua i do ibana.\n7:53 Laos masitopot jabuna be ma nasida.\nAugust 14, 2008 · 21:53\n10:1 Na tutu situtu do na hudok on tu hamu: Manang ise na so bongot sian pintu, laho tu bara ni birubiru, na manjangkit sian dalan na asing laho bongot, panangko do i jala pamangus.\n10:2 Alai na bongot sian pintu i, i do siparmahan birubiru i.\n10:3 Ungkapon ni sijaga pintu i ma di ibana jala dibege angka birubiru i do soarana; jala dijou do angka birubiruna di goarna be, laho manogihonsa tu balian.\n10:4 Ia dung diparuar sude na di ibana, sai di jolonasida ma ibana mardalan, gabe diihuthon angka birubiru ma ibana, ai ditanda do soarana.\n10:5 Alai ndang olo nasida mangihuthon tu na asing; na maporus do nasida mida i, ai ndang ditanda nasida soara ni na asing i.\n10:6 Asa dihatahon Jesus pe hata umpama ondeng tu nasida, ndang diboto nasida lapatan ni na nidokna i tu nasida.\n10:7 Dung i didok Jesus ma muse tu nasida: Na tutu situtu na hudok on tu hamuna: Ahu do pintu na tu birubiru i.\n10:8 Saluhut angka naung manjoloani Ahu, panangko do i jala pamangus; alai ndang ditangihon angka birubiru i nasida.\n10:9 Ahu do pintu i. Paluaon do ganup na bongot sian Ahu; na laho bongot jala laho ruar ma ibana, dapotan jampalan.\n10:10 Anggo panangko, holan manangkoi, maneati jala mangago do, umbahen na ro Alai anggo Ahu, asa adong hangoluan di nasida, pola marlobilobi di nasida, umbahen na ro.\n10:11 Parmahan na denggan do anggo Ahu. Diseahon parmahan na denggan i do hosana humongkop angka birubiruna.\n10:12 Alai anggo na niupaan, na so parmahan situtu, na so nampuna birubiru i; diida pe ro babiat, ditadingkon do birubiru i laho maporus, gabe disoro babiat i ma birubiru i jala dipanserakkon.\n10:13 Ai sipangan gaji do ibana, na so sumarihon angka birubiru i.\n10:14 Ahu do Parmahan na denggan. Hutanda do angka na di Ahu, jala ditanda nasida do Ahu.\n10:15 Songon Ama i na tumanda Ahu jala Ahu tumanda Ama i, jala huseahon do hosangku humongkop birubiru i.\n10:16 Adong dope angka birubirungku na asing, na so sian bara on. Ingkon dohot do angka i togihononku; tangihononnasida do soarangku, dung i gabe sada punguan ma i jala sada ma parmahan.\n10:17 Ala ni on do umbahen dihaholongi Ama i Ahu, ala hulehon hosangku, asa jaloonku i muse.\n10:18 Ndang adong na mambuat i sian Ahu, sian lomongku do i hulehon. Na marhuaso do Ahu mangalehon, na marhuaso do Ahu manjalo muse. I ma patik na hujalo sian Damang.\n10:19 Dung i marsalisi muse ma angka Jahudi i ala ni angka hata ondeng.\n10:20 Torop do sian nasida mandok: Na sibolison jala na rintik do Ibana; aha patangitangionmuna I?\n10:21 Angka na asing mandok: Nda tung hata ni na sibolison i; tung tarungkap sibolis i; tung tarungkap sibolis ma mata ni na mapitung?\n10:22 Dung i jumpang ma ari parningotan di haompoan ni bagas joro i di Jerusalem; partaonan ngali do uju i.\n10:23 Jadi mardalandalan ma Jesus di emper ni si Salomo na di bagas joro i.\n10:24 Gabe dihaliangi angka Jahudi ma Ibana, didok ma tu Ibana: Sadia leleng on ma bohabohaon rohanami bahenonmu? Molo na tutu Ho Kristus, tullom ma paboa tu hami!\n10:25 Dung i ninna Jesus ma mangalusi: Nunga hupaboa tu hamu; hape ndang porsea hamu. Angka ulaon na huula marhitehite Goar ni Damang, angka i do mangkatindangkon Ahu.\n10:26 Alai ndang porsea hamu, ai ndang masuk birubirungku hamu.\n10:27 Ditangihon angka birubirungku do soarangku jala hutanda do nasida, diihuthon nasida do Ahu.\n10:28 Gabe hulehon tu nasida hangoluan salelenglelengna; ndang be mago nasida salelenglelengna jala ndang tarrampas manang ise nasida sian tanganku.\n10:29 Umbalga sian saluhutna do Damang na mangalehon nasida tu Ahu, umbahen na so tarrampas manang ise nasida sian tangan ni Damang.\n10:30 Sada do Ahu dohot Ama i.\n10:31 Dung i dialap angka Jahudi ma muse batu, laho maninggangkonsa tu Ibana.\n10:32 Dung i didok Jesus ma: Lan do ulaonku na denggan sian Damang, angka na hupatuduhon tu hamu; ala ni ulaon dia do naeng dangguranmuna Ahu?\n10:33 Dung i ninna angka Jahudi ma mangalusi Ibana: Apala ala ni ulaon na denggan, umbahen na naeng danggurannami Ho; ala ni pangaleaimi di Debata do: Dipasobok Ho do dirim tu Debata, atik pe dongan jolma Ho.\n10:34 Dung i dialusi Jesus ma nasida: Ai nda tarsurat di patikmuna: “Nunga hudok: Angka debata do hamuna”?\n10:35 Gari nasida na gabe hasahatan ni hata ni Debata, digoar do “debata”, jala ndang tarsengsang Surat i.\n10:36 Tung dohononmuna ma tu na pinarbadiaan ni Ama i, naung sinuruna tu portibi on: Sileai Debata do Ho, ala hudok: Anak ni Debata do Ahu?\n10:37 Molo so huula angka ulaon ni Damang, unang porsea hamu di Ahu.\n10:38 Alai ia huula angka i, porsea ma hamu di angka ulaon i, anggo so Ahu dihaporseai hamu, asa diboto jala ditanda hamu, di bagasan Ahu do Ama i, jala Ahu di bagasan Ama i.\n10:39 Dung i naeng ma tangkuponnasida Ibana; alai laho do Ibana sian tongatonganasida.\n10:40 Dung i laho ma Ibana muse tu ipar ni aek Jordan, tu pandidian ni si Johannes najolo, laos mian disi.\n10:41 Dung i torop ma halak ro manopot Ibana, angka ninna ma: Ndang dipatupa si Johannes nian tanda, alai nasa na nidok ni si Johannes taringot tu Halak on, sintong do i.\n10:42 Jadi torop do halak disi gabe porsea di Ibana.


2 Raja-raja 18 (TOBA)\nI. Hadaulaton ni si Hiskia 1-8. II. Habubuang ni na sampulu margai 9-12. III. Si Sanherib borhat marporang dompak Juda jala ditungkum Jerusalem 13-25. IV. Jungkat ni pangkataion ni suruan ni si Sanherib 26-37\n1(I.) Patolutaonhon dung gabe raja sian Israel si Hosea, anak ni si Ela, bangkit raja sian Juda ma si Hiskia, anak ni si Ahas.\n2Marumur duapulu lima taon ibana di na bangkit raja; jala duapulu sia taon lelengna ibana mangarajai di Jerusalem; ia goar ni inana, i ma si Abia, boru ni si Sakaria.\n3Jala diulahon ibana do lomo ni roha ni Jahowa, sandok songon na binahen ni si Daud, ompuna i.\n4Dilohai ibana huhut angka tambak jala dibolai angka ganaganaan, jala dipansingkon angka sombaon Asera, jala dirosahi ulok tombaga na binahen ni si Musa; ai rasirasa tingki uju i, sai manutungi daupa halak Israel tusi, jala digoar do i Nehustan.\n5Marhaposan tu Jahowa, Debata ni Israel do ibana, jala sian nasa raja di Juda angka na umpudi sian ibana, ndang adong tudoshon ibana marroha, nang sian angka raja na jumolo sian ibana.\n6Sai marsilohot do rohana tu Jahowa, ndang dipasurut rohana sian Ibana jala diradoti tonana, angka na tinonahon ni Jahowa tu si Musa.\n7Dibahen i, sai didongani Jahowa do ibana, manang tudia pe ibana mangalangka, sai na manjadi do i. Laos mamulik ibana huhut sian raja di Assur, ndang be mangunduk tusi.\n8Dipapatu ibana huhut halak Palistim sahat ro di Gaza dohot partalpahannasida, olat ni tungkup parhalan sahat ro di huta na gonting.\n9(II.) Paopattaonhon dung gabe raja si Hiskia, i ma taon papituhon dung gabe raja sian Israel si Hosea, anak ni si Ela, nangkok ma si Salmanaser, raja sian Assur marporang dompak Samaria, jala ditungkum do i.\n10Jala ditaban do i dung salpu tolu taon, i ma paonomtaonhon hinarajahon ni si Hiskia jala pasiataonhon hinarajahon ni si Hosea, raja sian Israel, disi ma tartaban Samaria.\n11Jala dibuangkon raja sian Assur do halak Israel tu Assur, jala didokkon nasida maringan di Hala dohot di Habor martopihon batang aek Gozan dohot tu angka huta ni halak Madai.\n12Ala na so tinangihonnasida soara ni Jahowa, Debatanasida i, jala dilaosi nasida padan binahenna i dohot sude na tinonahon ni si Musa, naposo ni Jahowa; ndang ditangihon nasida jala ndang diulahon.\n13(III.) Alai pasampuluopattaonhon dung gabe raja si Hiskia, nangkok ma si Sanherib, raja sian Assur, marporang dompak sude huta ni Juda angka na gonting i, jala dipapatu do i.\n14Dung i disuru si Hiskia, raja sian Juda ma suruanna tu Lakis manopot raja sian Assur mandok tu ibana: Nunga mardosa ahu; sai sumurut ma ho sian ahu, manang sadia pe ampehononmu tu ahu jomba bahal, sai gararonku do i. Jadi diampehon raja sian Assur ma tu si Hiskia, raja sian Juda, tolu ratus talenta perak dohot tolupulu talenta sere.\n15Jadi dilehon si Hiskia ma sandok perak na jumpang di bagasan joro ni Jahowa dohot di bagasan bilut parpeopan arta di bagas ni rajai.\n16Di tingki uju i ma dilongkangi si Hiskia, raja sian Juda, nasa sere sian pintu ni joro ni Jahowa dohot sian tiang angka na nilampisanna sandiri, jala dilehon do i tu raja sian Assur.\n17Hape lam disuru raja sian Assur do si Tartan dohot si Rabsaris dohot si Rabsake mardongan parangan mansai torop sian Lakis tu Jerusalem manopot raja Hiskia. Jadi nangkok ma nasida; dung sahat nasida tu Jerusalem, mangulon ma nasida mardonokkon halian aek ni ambar parjulu i, na di lambung dalan na bolon ni ladang panunsian.\n18Dung i joujou ma nasida tu rajai. Jadi ruar ma manopot nasida si Eliakim, anak ni si Hilkia, siramoti bagas i dohot si Sebna, juaratulis i dohot si Joa, anak ni si Asap, panuturi i.\n19Dung i didok si Rabsake ma tu nasida: Ua paboa hamu ma tu si Hiskia: Songon on do hata ni raja na bolon, raja sian Assur: Tung aha ma pangatauan, na pinangasahonmu?\n20Nimmu do: Hatahata ni bibir sambing do i, adong dope tahi dohot hahuasoon tu hamusuon. On pe, tung tu ise ma ho marhaposan, umbahen tung hum roham naeng marbalik sian ahu?\n21Ida ma, rupa marhaposan do ho tu tolong na marosak on, i ma Misir, manang ise jolma na martungkothon ibana, tombukonna do tanganna. Songon i do si Firaun, raja sian Misir tu sude jolma na marhaposan tu ibana.\n22Alai tung sura naeng dohononmuna tu ahu: Marhaposan tu Jahowa, Debatanami do hami! Nda Ibana do nampuna sombaon dohot langgatan, angka na niloha ni si Hiskia, jala didok do tu Juda dohot tu Jerusalem: Di adopan ni langgatanon do hamu marsomba di Jerusalem.\n23On pe, ua martaru ma ho dohot tuanku, raja sian Assur, asa hulehon tu ho dua ribu hoda, manang tuk ma tarlehon ho jolma na mangkunduli?\n24Tung beha ma panahanmu mangalo nanggo bohi ni sahalak partogi sian angka naposo apala na ummetmet ni tuanku? Hape tung marhaposan do ho tu Misir, ala hureta dohot ala angka jolma parsihundul.\n25On pe, dirimpu ho na so mangasahon Jahowa ahu laho nangkok tu tano on asa husiaphon? Jahowa do tahe naung mandok tu ahu: Nangkok ma ho tu tano on jala siaphon ma i!\n26(IV.) Dung i ninna si Eliakim, anak ni si Hilkia dohot si Sebna dohot si Joa ma tu si Rabsake: Ua hata Ram ma dok tu hami angka naposomon, ai huantusi hami do i, jala unang dok hata Jahudi tu hami di adopan ni situan na torop, na di atas parik.\n27Alai ninna si Rabsake ma tu nasida: Tung tu tuanmu huroha dohot tu ho disuru tuanku ahu mandok angka hata on? Nda huhut do tu baoa angka na hundul di atas parik, angka na manganhon ginagatnasida dohot manginum teposnasida rap dohot hamu?\n28Jadi hehe ma si Rabsake dipangiar ma soarana mandok di hata Jahudi: Tangihon hamu ma hata ni raja na bolon, raja sian Assur!\n29Songon on do hata ni rajai: Unang olo hamu paotootoon ni si Hiskia, ai ndang tarbahen ibana paluahon hamu sian tanganna.\n30Jala unang olo hamu paposon ni si Hiskia mangasahon Jahowa mandok: Sai na paluaon ni Jahowa do hita, ndang tagamon pasahatonna huta on tu bagasan tangan ni raja sian Assur.\n31Unang tangihon hamu hata ni si Hiskia, ai songon on do hata ni raja sian Assur: Lehon hamu ma jomba bahal tu ahu, jala ruar hamu mandapothon ahu, asa ganup hamu mangan sian hau anggurna dohot sian hau antajauna, jala minum tapian ganup sian sumurna.\n32Paima ro ahu jala hualap hamu tu tano na songon tanomuna i, tu tano hatubuan ni eme dohot anggur, tu tano na lobian di roti dohot di porlak anggur, tu tano na lobian di hau jetun dohot di situak ni loba, asa laos mangolu hamu jala unang mate. Sai unang tangihon hamu hata ni si Hiskia, ai na paotootohon hamu do ibana molo didok: Sai paluaon ni Jahowa do hita.\n33Atehe, nunga tung dipalua debata ni angka bangso parbegu ganup luatna be, sian tangan ni raja sian Assur?\n34Didia do nuaeng angka debata sian Hemat dohot sian Arpad? Didia do angka debata sian Separwaim, Hena dohot Iwa? Tung adong ma na paluahon Samaria sian tanganku?\n35Tung ise ma sian sude debata ni angka luat ondeng na tuk paluahon tanonasida sian tanganku, umbahen muba huroha ia Jerusalem paluaon ni Jahowa sian tanganku?\n36Jadi sip be ma situan na torop i, jala ndang adong na mangalusi ibana nanggo sandok, ai songon i do tona ni rajai: Unang alusi hamu ibana!\n37Dung i ro ma si Eliakim, anak ni si Hilkia, panahatan ni bagas i dohot si Sebna, juaratulis i dohot si Joa, anak ni si Asap panuturi i manopot si Hiskia, marulos na maribak, laho paboahon tu ibana angka hata ni si Rabsake.


Keluaran 26 (TOBA)\nI. Undungundung na badia i, ro di abit rimberimbena 1-14. II. Angka papanna 15-30. III. Rimberimbena 31-37.\n1(I.) Ia undungundung i ingkon bahenonmu do sian sampulu rimberimbe, sian bonang na nidua, jala na rata langit, jala na rara jala na merham, margombaran kerubim bahenonmu sitonunhonon ni parpunsa.\n2Ia unjur ni sada rimberimbe ingkon duapulu ualu asta do, ia bidangna opat asta; sisada suhat do saluhut angka rimberimbe i.\n3Limalima ma angka rimberimbe i padomuon, nasada tu donganna.\n4Jala bahenonmu do angka tali sangkutan na rata tu bibir ni rimberimbe parjolo i apala di pardomuanna, laos songon i do bahenonmu di bibir ni rimberimbe paduahon i bahen pardomuan paduahon.\n5Ingkon limapulu tali sangkutan bahenonmu tu rimberimbe na sada, jala limapulu tali sangkutan bahenonmu di ujung ni rimberimbe i, apala di pardomuanna paduahon; ingkon masijaloan do angka tali sangkutan, na sada tu donganna.\n6Jala bahenonmu do limapulu haithait sere laho patunggomhon angka rimberimbe i, na sada tu donganna, asa manjadi undungundung sada.\n7Bahenonmu ma huhut rimberimbe sian imbulu ni hambing bahen langitlangit di atas ni undungundung i; sampulu sada rimberimbe sisongon i bahenonmu.\n8Ia unjur ni sada rimberimbe tolupulu asta do, jala bidangna opat asta; sisada suhat do rimberimbe na sampulu sada i.\n9Jala padomuonmu pulik na lima rimberimbe, laos songon i pulik na onom rimberimbe, jala lompitonmu rimberimbe paonomhon, tongon di jolo ni undungundung i.\n10Jala bahenonmu limapulu tali sangkutan di bibir ni rimberimbe na sada parduru apala di pardomuanna, jala limapulu tali sangkutan di bibir ni rimberimbe na sada nari, di pardomuanna paduahon.\n11Jala bahenonmu do limapulu haithait tombaga, jala haithononhon ma angka haithait i tu angka tali sangkutan i laho padomuhon undungundung i gabe sada.\n12Alai anggo lobilobi ni rimberimbe sian langitlangit ni undungundung i, na satonga lobilobi ni rimberimbe i, laos gantung di pudi ni undungundung i.\n13Jala saasta di na sambariba, jala saasta di na sambariba nari sian lobilobi di unjur ni angka rimberimbe ni undungundung i; ingkon duansa gantung di lambung ni undungundung i bahen pangondingina angkup be di lambung.\n14Jala bahenonmu do di atas langitlangit ni undungundung i salampis sian bobak ni birubiru tunggal na tinubar, di atas ni muse salampis sian bobak ni pitudar.\n15(II.) Bahenonmu ma huhut angka papan sian hau pinasa bahen dorpi ni undungundung i, angka sipajongjongon.\n16Sampulu asta ganjang ni papan i, jala tonga dua asta bidang ni sada papan.\n17Ingkon mardua pasi ganup papan, baris be tu donganna; ingkon songon i ma bahenonmu saluhut papan angka na tu undungundung i.\n18Jala songon on do bahenonmu papan tu undungundung i: Ingkon duapulu papan sambariba tungkan dangsina.\n19Alai ingkon bahenonmu do opatpulu ojahan perak di toru ni na duapulu papan i, dua be ojahan di toru ni sada papan, marguru tu pasina na dua i.\n20Di na sambariba nari ni undungundung i pe, tungkan utara laos bahenon do duapulu papan.\n21Nang na opatpulu ojahanna perak, dua be ojahan di toru ni sada papan.\n22Alai di tampahan ni undungundung tungkan hasundutan, onom papan bahenonmu.\n23Jala dua papan bahenonmu di na dua suhi ni undungundung, di tampahanna parpudi.\n24Ingkon dua lampis ma i sian toru mardomu di ginjang marhitehite sadu langgu, songon i ma duansa di na dua suhi i.\n25Jadi ualu papan disi mardongan ojahanna perak sampulu onom toropna, dua be di toru ni sada papan.\n26Jala bahenonmu do angka ransangna sian hau pinasa, lima tu angka papan di na sambariba ni undungundung i.\n27Jala lima ransang tu angka papan di na sambariba nari ni undungundung i, jala lima ransang tu angka papan ni undungundung di tampahan parpudi ni tungkan hasundutan.\n28Jala ransang partonga na di dos tonga ni angka papan, ingkon torus sian suhi na sada tu suhi na sada nari.\n29Jala lampisonmu do angka papan i dohot sere, sabongna pe sian sere do bahenonmu, asa tusi pinabongot angka ransang; angka ransang i pe lampisonmu dohot sere.\n30Dung i pajongjongonmu ma undungundung i tudos tu tiruan na niidam di dolok i.\n31(III.) Dung i bahenonmu ma sada rimberimbe sian bonang na rata langit, jala na tinubar, jala na merham dohot sian hain na halus na nidua, margombaran kerubim bahenonmu sitonunhonon ni parpunsa tusi.\n32Dung i hirehononmu ma i tu opat tiang sian hau pinasa angka na nilampis dohot sere, jala marhaithait sere, jongjong di atas opat ojahan perak.\n33Alai bahenonmu do rimberimbe i tu toru ni haithait. Dung i pamasuk hamu ma tu bagasan rimberimbe i poti parpadanan, gabe rimberimbe i ma parholangan di hamu, di holangholang ni na badia dohot na songkal sahali.\n34Ingkon langkophononmu ma langkop pardengganan i tu atas poti parpadanan di bagasan na songkal sahali.\n35Alai anggo meja i tu balian ni rimberimbe bahenonmu, jala tondong ni meja i parpalitoan i di na sambariba ni undungundung i tungkan dangsina, asa tungkan utara ma bahenonmu meja i.\n36Bahenonmu ma huhut sada rimberimbe tutup ni pintu ni undungundung i sian bonang na rata langit dohot na tinubar dohot na merham dohot sian bonang na bontar na nidua sitonunon ni parpunsa.\n37Bahenonmu ma dohot lima tiang sian hau pinasa tu rimberimbe i, angka silampisonmu dohot sere jala marhaithait sere; tumpaonna ma huhut lima ojahanna sian tombaga.


I KRONIKA 13 - BIBLE & BUKU ENDE ONLINE\n13:1 Dung i martuptup ma si Daud rap dohot partogi ni paranganna marsasaribu, marsasaratus, rap dohot sude angka induk i tahe.\n13:2 Dung i didok si Daud ma tu sandok luhutan Israel: Molo denggan hata on di rohamu jala marharoroan sian Jahowa, Debatanta i, itatompuhon ma marsuru manopot hahaangginta angka na tinggal i di bagasan saluhut luat ni Israel, asa rap nasida muse manopot angka malim dohot halak Lepi di bagasan huta partaliannasida i, asa marpungu nasida di lambungta on.\n13:3 Asa mulak itaboan tu tongatonganta poti ni Debatanta; ai ndang lulululu hita disi saleleng mangolu si Saul.\n13:4 Jadi sahata ma sandok luhutan i manolopi, ingkon bahenon songon i, ai sude situan na torop i marhatongonhon hata i.\n13:5 Jadi dipaluhut si Daud ma sandok Israel olat ni sunge Sihor di Misir sahat ro di Hamat, asa mangalap poti ni Debata sian Kiriat Jearim.\n13:6 Dung i nangkok ma si Daud rap dohot sandok Israel tu Baalah, i ma Kiriat Jearim, na masuk tu Juda, asa diboan nangkok sian i poti ni Debata Jahowa, na marhabangsahon kerubim, disi do somal dijou halak Goarna.\n13:7 Jadi diboan nasida ma poti ni Debata di atas ni sada hureta na imbaru, sian bagas ni si Abinadab; si Usa dohot si Ahio manogunogu huretai.\n13:8 Alai anggo si Daud ro di sandok Israel mangasa gogo manortori di adopan ni Debata, huhut marende dohot umpalu parhinaloan marragamragam, mardongan sarune, arbap, sordam, ogung panggora dohot ogung panonggahi.\n13:9 Jadi dung sahat nasida tu pardegean Kidon, disurdukkon si Usa ma tanganna naeng maniopi poti i, ai manimbil do angka lombu i.\n13:10 Jadi tarrimas situtu ma Jahowa mida si Usa, laos dibunu ibana, ala na sinurdukkonna tanganna manjama poti i, gabe mate ibana disi di adopan ni Debata.\n13:11 Jadi marsak situtu ma si Daud, ala parsirangan na binahen ni Jahowa tu si Usa, gabe digoar ma inganan i Peres-Usa rasirasa sadarion.\n13:12 Dung i mabiar ma si Daud mida Debata di na sadari i, ninna ma: Beha ma pambahenku mamboan poti ni Debata sahat tu ahu?\n13:13 Ala ni ndang diloas si Daud boanon poti i tu ibana, tu bagasan huta ni si Daud, didokkon do pataruon poti i tu bagas ni si Obed-Edom, halak Gat.\n13:14 Jadi tinggal ma poti ni Debata di bagasan jabu ni si Obed-Edom tolu bulan lelengna. Dung i dipasupasu Jahowa ma pinompar ni si Obed-Edom ro di sandok na di ibana.


LUKAS 7 - BIBLE & BUKU ENDE ONLINE\n7:1 Asa dung sun dihatahon Ibana sasude hatana ondeng tu pinggol ni natorop, dibongoti ma huta Kapernaum.\n7:2 Jadi hansitan ma naposo ni sada letnan, na pinarhamaol ni tuanna, pola matemate ne.\n7:3 Dung dibege ibana barita ni Jesus, disuru ma angka sintua ni halak Jahudi manopot Ibana mangelehelek, asa ro pamalum naposona i.\n7:4 Sahat ma nasida tu Jesus jala gomos ma Ibana diapoi, ninna ma: Patut do oloanmu ibana.\n7:5 Ai holong do rohana di bangsonta; tung ibana do pajongjong parguruanta.\n7:6 Jadi rap laho ma Jesus dohot nasida. Alai ndang apala dao be Ibana sian jabu i, nunga disuru letnan i angka donganna mandok tu Ibana: Tuhan, unang loja Ho! Ai na hurang tama do ahu, tung bongotanmu jabungku.\n7:7 Laos ala ni i do ndang tau huetong diringku manopot Ho. Alai dok ma hata sisandok, asa malum naposongki.\n7:8 Ai halak, na ginomgoman ni na marhuaso do ahu, na mangarajai soldadu; molo hudok tu na sada: Tusadui ma ho?, laho do ibana; ia tu na sada: Tu on ma ho! — Ro do ibana; jala ia tu naposongku: On ma bahen!, jadi i do dibahen.\n7:9 Umbege i, longang ma Jesus, laos humusor ma Ibana mandok tu natorop na mangihuthon Ibana: Hudok ma tu hamu: Gari di halak Israel, gari ndang jumpang Ahu haporseaon na songon i!\n7:10 Jadi muli ma angka na sinuru i tu jabu, laos malum do didapot nasida anak somang i.\n7:11 Marsogotna i laho ma Ibana tu sada huta na margoar Nain; siseanna i do donganna sauduran, songon i do natorop godang.\n7:12 Mandapothon bahal ni huta i nasida, tongon ma diusung tu balian sahalak naung mate, anak sasada ni inana naung mabalu; jala torop do pangisi ni huta i mangundurhon.\n7:13 Marnida na mabalu i Tuhan i, maras do rohana, jadi didok ma tu ibana: Unang ho tangis!\n7:14 Laos didapothon ma batang i, dijama ma, jadi sulon ma na mangusungsa, gabe didok ma: O dolidoli, hudok ma tu ho: Hehe ma ho!\n7:15 Jadi hundul ma halak naung mate i, dipungka ma mangkatai jala dilehon ma ibana tu inana i.\n7:16 Hatahutan do nasida sasude jala dipuji ma Debata, didok ma: Panurirang bolon do dipahehe di tongatonganta jala ditatap Debata do bangsona.\n7:17 Sar ma baritana i tu sandok luat Judea ro di sude luat na humaliang i.\n7:18 Jadi dibaritahon angka sisean ni si Johannes ma sasudena i tu ibana, gabe dijou ma dua siseanna tu jolona.\n7:19 Disuru ma nasida manopot Tuhan i mandok: Ai Ho do na naeng ro i, manang na asing dope paimaonnami?\n7:20 Asa dung sahat halak i tu jolona, didok nasida ma: Disuru si Johannes pandidi i do hami manopot Ho, mandok: Ai Ho do na naeng ro i, manang na asing dope sipaimaonnami?\n7:21 Tongon uju i torop ma halak dipalua Ibana sian sahit dohot haporsuhon nang sian angka tondi na jahat, jala torop na mapitung marnida dibahen.\n7:22 Laos dialusi ma nasida songon on: Laho ma hamu mamaritahon tu si Johannes na niida jala na binegemuna on: Na gabe marnida do angka na mapitung, na mardalani do angka na pangpang, na gabe ias do angka na huliton, na marbinege angka na nengel, na mulak mangolu do angka na mate; tu angka na pogos do binoan barita na uli;\n7:23 jala martua do na so targasip di Ahu!\n7:24 Alai dung laho angka suruan ni si Johannes, ditaringoti ma si Johannes tu natorop i: Aha do na naeng idaonmuna, umbahen na laho hamu ruar tu halongonan? Arung na meoleol na niullus ni alogo do?\n7:25 Na marnida aha do umbahen na borhat hamu? Halak parabit na lamot do? Di jabu ni na raja do angka na marabit na sangap jala angka na gaduk.\n7:26 Na marnida aha do tahe, umbahen na borhat hamu? Panurirang do? I do tutu! Hudok ma di hamu: Sumurung do ibana sian panurirang!\n7:27 Ibana do na nidok ni Surat i: “Suruonku ma suruanki, patujolom, sipature dalanmu di jolomi!”\n7:28 Hudok ma tu hamu: Ndang adong na tubu sian parompuan na umbalga asa si Johannes; alai halak na ummetmet, naung di bagasan harajaon ni Debata, umbalga ma i sian ibana.\n7:29 Ai natorop i saluhutna na umbege hatana ro di angka sijalo beo, dipintori do Debata, ai dijalo do pandidion i sian si Johannes.\n7:30 Alai anggo halak Parise dohot sipeop patik i, disundati do tahi ni Debata na taringot tu nasida, ai ndang dipadidihon dirina tu ibana.\n7:31 Asa tu ise ma patudosonku halak na sansundut on; tudos tu ise nasida tahe?\n7:32 Tudos ma nasida tu angka dakdanak na hundul di onan, na masijouan mandok: Hupalui hami suling di jolomu, so haru manortor hamu; andung hupatubegehon hami, so saut hamu tangis.\n7:33 Ai na ro do si Johannes pandidi i, ndang mangan roti, ndang minum anggur ibana, gabe didok hamu: Na sibolison do ibana!\n7:34 Ro Anak ni jolma i, mangan minum do anggo Ibana, gabe didok hamu; Ndi Halak on! Sipapangan mago, sisobur tuak, aleale ni sijalo beo dohot sipardosa!\n7:35 Gabe pintor Hapistaran i dipintori angka anakna saluhutna.\n7:36 Dung i diarahon sahalak sian angka Parise ma Ibana mangan; jadi dibongoti ma jabu ni Parise i, laos hundul disi:\n7:37 Dung i ro ma boruboru pardosa sahalak, isi ni huta i, ala diboto, naung hundul Ibana di bagas ni Parise i; diboan ma sada galas alabaster, isian ni miak na hushus.\n7:38 Mariluilu do ibana laho mandapothon tu pat ni Jesus; iluiluna do manonui patna i, obukna do dibahen mangapusi, diumma ma patna i jala dimiahi dohot miak na hushus i.\n7:39 Marnida i halak Parise na mangarahon Ibana, marhusari ma ibana songon on: Aut na panurirang halak on, tandaonna do boruboru on na manjama Ibana jala botoonna do pangalahona, ai sipardosa do i.\n7:40 Gabe dialusi Jesus ma ibana: Simon, adong na hudok tu ho! Ia hata ni i: Hatahon ma, Guru! ninna.\n7:41 Dua do parsingiran ni sada halak sipaanakkon hepeng. Utang ni na sada limaratus rupia, limapulu do di na sada nari.\n7:42 Ala soada gararnasida, dibasabasahon ma i tu nasida duansa. Asa ise nasida tagamon na humolong roha di ibana?\n7:43 Dialusi si Simon ma: Parsibasabasaan na gumodang i do, anggo di rohangku. Jadi dialusi ma ibana: Tingkos do panimbangmi!\n7:44 Dung i didompakkon ma parompuan i, laos ninna ma mandok si Simon: Atehe diida ho do parompuan on? Ro do Ahu tu jabum on, ndang dilehon ho aek pamuri ni pathu; alai anggo ibana, iluilu ni matana do dibahen manonui pathu jala diapusi dohot obukna.\n7:45 Ndang diumma ho Ahu; alai anggo ibana, olat ni dung bongot tuson, ndang dipasohot mangumma pathu.\n7:46 Ndang dimiahi ho ulungku; alai anggo ibana, dimiahi do pathu dohot miak na hushus.\n7:47 Dibahen i hudok ma tu ho: Nunga sesa dosana na godang i, umbahen godang holong ni rohana. Alai anggo otik do disesa, otik ma holong ni rohana.\n7:48 Laos didok ma tu parompuan i: Nunga sesa angka dosami!\n7:49 Gabe didok angka donganna sapanganan ma sama nasida: Ise do On? Ai dohot do angka dosa disesa?\n7:50 Laos didok muse tu parompuan i: Haporseaonmi do paluahon ho. Mardame ma ho muli!


HESEKIEL 19 - BIBLE & BUKU ENDE ONLINE\n19:1 Alai anggo ho pungka ma sada ende andung taringot tu angka induk ni Israel.\n19:2 Jala dohononmu ma: Aha do inangmu? Singa boruboru do ibana, na manggompang di tongatonga ni angka singa, laos di tongatonga ni angka anak ni singa dipagodanggodang anakna.\n19:3 Jala dipatogitogi do sada sian angka anakna, asa gabe singa parsiajar, manoro sisoroon, manganhon jolma.\n19:4 Jadi dung dibege angka bangso parbegu baritana, gabe tartangkup ibana di bagasan godungnasida, jala diharihiri manogu ibana tu tano Misir.\n19:5 Jadi dung diida inangna i na maimaima na sai laon, naung pesan do hape aroparopna i, gabe dibuat muse sada sian angka anakna mambahen ibana gabe singa parsiajar.\n19:6 Sai mardalani do ibana di tongatonga ni angka singa, gabe singa parsiajar, asa marsiajar manoro sisoroon, manganhon jolma.\n19:7 Dung i digogoi ma angka parompuan na mabalu, jala hutanasida diulang do, gabe tarulang ma tano i, jala godoron pangisina i maradophon soara parauangna i.\n19:8 Jadi marrongoman ma dompak ibana angka bangso parbegu humaliang sian luatna be, jala ditaon rambangnasida padapot ibana, gabe tartangkup ibana di bagasan godungnasida.\n19:9 Dung i diharihiri nasida ibana mambahen tu bagasan huruhuruan, laos ditogutogu ibana tu raja sian Babel, diboan ibana muse tu bagasan huta angka na gonting, asa unang be tarbege soarana di atas ni angka dolok Israel.\n19:10 Tudoshon hau anggur do inangmu, suang songon ho, tarsuan di tobing; marparbue jala mardangkai ibana dibahen godang ni aek.\n19:11 Jala adong di ibana ranting angka na marmulia, pola tarpangke bahen tungkot harajaon, jala timbo partubuna pola disalpui angka ombun, gabe tarida ibana binahen ni hinatimbulna dohot hinadeak ni angka rantingna.\n19:12 Dung i tarbutbut ibana di bagasan harimason, laos tartimpal tu tano, ro muse alogo sian purba mangarahar parbuena, angka suak ma rantingna na marmulia i jala ranggason, api muse manganhon ibana.\n19:13 Alai anggo nuaeng tarsuan do ibana di halongonan, di tano bakkalbakkal jala na so maraek.\n19:14 Jala ruar do api sian ranting ni dangkana na sada na manganhon parbuena, gabe ndang adong be di ibana ranting na marmulia tau bahen tungkot harajaon. Ende andung ma i laos pangkeon bahen ende andung tu joloan on.


V Musa 6 | Alkitab TOBA\n← V Musa 7\nV Musa 5 →\nV Musa 6\n6:1 Alai on do tona, aturan dohot uhum, angka naung tinonahon ni Jahowa, Debatamuna i, podahononhon tu hamu, asa ulahononmuna di tano sisoluhonmuna i, dung taripar hamu tusi.\n6:2 Asa marhabiaran ho tu Jahowa, Debatam jala diradoti ho saluhut aturanna dohot tonana, angka naung hutonahon tu ho, songon i ho nang anakmu nang pahompum saleleng ho mangolu, asa tung hupaganjang umurmu.\n6:3 Antong tangihon ma i, ale Israel, jala ringkoti mangulahon angka i, asa marhasonangan ho, jala asa lam torop situtu hamu, songon naung pinorbagabaga ni Jahowa Debata ni angka ompum tu ho, di tano habaoran ni susu dohot situak ni loba.\n6:4 Tangihon ma, ale Israel, anggo Jahowa Debatanta i, Jahowa Sasadasa do.\n6:5 Jala ingkon haholonganmu Jahowa, Debatam sian nasa roham dohot sian nasa ateatem dohot sian nasa gogom.\n6:6 Jala ingkon parateatehononmu luhut hata on, angka na hutonahon tu ho sadarion.\n6:7 Jala ingkon gogoonmu mangajarhon angka i tu angka anakmu, jala taringotanmu angka i, molo hundulhundul ho di bagasan jabum, manang mardalani ho di pardalanan, manang laho modom pe ho, nang dung hehe muse.\n6:8 Jala ingkon rahuthononmu angka i bahen partinandaan di atas tanganmu, jala bahen parningotan di holangholang ni matam.\n6:9 Jala ingkon surathononmu angka i tu tohang ni jabum dohot tu panggumbanganmu.\n6:10 Ia dung masuk ho ditogihon Jahowa, Debatam, tu tano na niuarihonna tu ompum, tu si Abraham, si Isak dohot si Jakkob mangalehon tu ho huta, angka na bolon dohot na denggan, angka na so pinungkam.\n6:11 Tole bagas angka na gok dohot na denggan marragamragam, angka na so niisianmu dohot sumur angka na so hinalianmu, tole porlak anggur dohot hau Jetun angka na so sinuanmu, jala mangan ho sian i pola bosuran.\n6:12 Sai marjaga ma ho di dirim, asa unang dihalupahon roham Jahowa, naung manogihon ho ruar sian tano Misir, sian bagas parhatobananmu.\n6:13 Tama ingkon habiaranmu Jahowa, Debatam, jala oloanmu Ibana jala maruari ho tu Goarna.\n6:14 Ndang jadi ihuthononmuna angka debata sileban, sian debata ni bangso angka na humaliang hamu.\n6:15 Ai Debata parrimas do Jahowa, Debatam, di tongatongamu, asa unang marpiarpiar rimas ni Jahowa, Debatam, mida ho, gabe siaphononna ho maon sian sisik ni tano on.\n6:16 Ndang jadi unjunanmuna, Jahowa Debatamuna i, songon naung niunjunanmuna Ibana di Massa.\n6:17 Ingkon burju hamu mangaradoti angka tona ni Jahowa, Debatamuna i, ro di panindangionna dohot aturanna, angka naung tinonahonna tu ho.\n6:18 Asa ulahononmu na tigor dohot na denggan di adopan ni Jahowa, asa marhasonangan ho, jala asa masuk ho jala teanonmu tano na denggan i naung niuarihon ni Jahowa tu angka ompum.\n6:19 Ingkon Ibana mangeak saluhut musum sian adopanmu, songon naung pinorbagabaga ni Jahowa hian.\n6:20 Tung sura sungkunsungkun on ni anakmu ho sogot songon on: Dia do parmulaan ni angka panindangion, aturan dohot uhum, angka na tinonahon ni Jahowa, Debatanta i tu hamu?\n6:21 Jadi dohononmu ma tu anakmu: Hatoban ni si Firaun do hami na jolo di Misir, gabe ditogihon Jahowa hami ruar sian Misir marhite sian tangan na gogo.\n6:22 Jala dibahen Jahowa do tanda dohot halongangan angka na bolon jala na rahat di Misir, tu si Firaun dohot tu sandok isi ni bagasna di adopannami.\n6:23 Alai anggo hami ditogihon Ibana do ruar sian i, asa boanonna hami masuk jala lehononna tu hami tano naung niuarihonna tu ompunami.\n6:24 Ala ni umbahen ditonahon Jahowa uju i tu hami ulahononnami sude angka uhumon, marhabiaran tu Jahowa, Debatanami, asa marhasonangan hami ariari jala tongtong hami pangoluonna, songon na andar sadarion.\n6:25 Manjadi hatigoran do i huhut di hami, molo huringkoti hami mangulahon sandok uhumon di adopan ni Jahowa, Debatanta i, songon naung tinonahonna tu hami.


AMOS 9 - BIBLE & BUKU ENDE ONLINE\n9:1 Huida do Tuhan i jongjong di atas ni langgatan, jala ninna do: Lotak ma pasina, asa humuntal angka balok, jala ropuhi nasida di atas ni ulu ni saluhut nasida! Jala pinomparnasida bunuonku do marhitehite podang; ndang adong na malua sian nasida angka na maporus i, ndang adong na malua tutu nanggo sada.\n9:2 Tung sura pe ditondong nasida sahat tu bagasan parbeguan, alapon ni tanganku do nasida sian i; jala tung sura pe manaek nasida tu banua ginjang, paijuronku do nasida sian i.\n9:3 Tung sura pe martabuni nasida di punsu ni Karmel hampunganku do nasida, huhut mamboan nasida sian i; tung sura pe martabuni nasida maradophon matangku di bagasan lung ni laut, dohononku do sian i naga i, asa dipargut nasida.\n9:4 Tung sura pe laho nasida tu habuangan di jolo ni angka musu nasida, dohononku do sian i podang i, asa dibunu nasida. Sai nolnol do matangku mangalo nasida mambahen marhinamago, ndang anggo na denggan.\n9:5 Molo Tuhan Jahowa Zebaot manjama tano on gabe malala ma jala margudompong sude pangisina i, gabe binsat songon batang aek Nil sandok tano i jala moru muse songon Nil ni Misir.\n9:6 Ibana do paulihon angka bilutna parginjang di banua ginjang, jala punguanna diojakkon di atas tano on. Ibana do na manjou angka aek ni laut, jala diusehon muse tu sisik ni tano on, Jahowa do goarna!\n9:7 Nda songon angka anak ni halak Kus, hamu ale halak Israel di ahu? ninna Jahowa. Nda ahu do na manogihon halak Israel ruar sian tano Misir, jala halak Palistim sian Kaptor, jala halak Ram sian Kir?\n9:8 Ida ma, sai nolnol do mata ni Tuhan Jahowa mangalo harajaon pardosaon i, sai siaphononku do i sian sisik ni tano on, alai tahe ndatung sun siap bahenonku pinompar ni si Jakkob, ninna Jahowa.\n9:9 Ai ida ma, ahu martona jala marsege sogot pinompar ni Israel di tongatonga ni saluhut bangso parbegu, songon na marsege di anduri, jala ndang mapisik tu tano na porngis, nanggo sangkamata.\n9:10 Binahen ni podang marmatean sogot nasa pardosa ni bangsongki, angka na mandok: Ndang tagamon sahat manang mangonai tu hita hinamago i.\n9:11 Di ari na sasada i pajongjongonku ma muse undungundung ni si Daud na malohai, jala paulionku parik angka na bungbung i, jala pajongjongonku muse angka na malohai, jala paulionku do i, suang songon di angka ari mulamula.\n9:12 Asa nasida manean pasipasi ni Edom dohot saluhut bangso parbegu angka na targoar tu goarhu, ninna Jahowa, na pasauthon songon i.\n9:13 Ida ma, na ro do sogot angka ari, ninna Jahowa: Masijaloan ma paninggala dohot panggotil, pardege dohot panabur; jadi manetekkon anggur angka dolok, jala binsat angka dolokdolok sudena.\n9:14 Dung i togihononku ma mulak angka na tarbuang sian bangso Israel; jala paulionnasida muse huta angka na tarulang, laos inganannasida ma, jala pungkaonnasida ma angka porlak anggur, laos inumonna ma anggurna, jala pangkeonnasida ma angka porlak, laos panganonna dohot parbuena.\n9:15 Jala lopokhononku ma nasida tu tanonasida, jala ndang be pabalionku nasida sian tanonasida, na hulehon i tu nasida, ninna Jahowa Debatam.


Wahyu 21 (TOBA)\nI. Banua ginjang dohot tano na imbaru 1-8. II. Jerusalem na imbaru 9-27\n1(I.) Dung i huida ma banua ginjang na imbaru dohot tano na imbaru, ai nunga salpu banua ginjang na parjolo dohot tano na parjolo i; laut i pe ndang adong be.\n2Jala huida ma huta na badia i tuat sian banua ginjang sian Debata, i ma Jerusalem na imbaru, na pinature songon oroan na sinanggulan mandapothon harajaanna.\n3Jadi hubege ma soara na gogo sian habangsa i, na mandok: On do joro ni Debata di tongatonga ni angka jolma; na maringanan ma Ibana di tongatonganasida, jala nasida ma bangsona, jala Debata sandiri saor tu nasida!\n4Jadi apusan ni Debata ma nasa iluilunasida sian matanasida: Ndang adong be hamatean nang arsak ni roha; nang angguhangguk, nang na hansit, ndang disi be; ai nunga salpu na parjolo i!\n5Dung i didok na hundul di habangsa i ma: Ida ma, saluhutna do hupaimbaru! Jadi didok ma: Surathon ma i, ai haposan do angka hata on jala na sintong!\n6Laos didok ma tu ahu: Nunga saut! Ahu do Parjolo jala Parpudi, Bonana jala Ujungna. Lehononku ma tu na mauas sian mual aek hangoluan i, so pola tuhoron!\n7Teanon ni na monang i ma saluhutna; jala Ahu gabe Debatana, ibana gabe anakku!\n8Alai angka na mandele jala na so porsea jala angka na ramun ro di angka pamunu dohot parmainan dohot angka na sumomba ajiajian ro di saluhut pargabus manjalo tohapna di laut na gor api dohot barerang, i ma hamatean na paduahon i!\n9(II.) Dung i ro ma sada sian na pitu surusuruan i, naung maniop saoan na pitu, angka na marisi haporsuhon parpudi na pitu i, didok ma mandok ahu: Ro ma tuson; hupatuduhon ma tu ho oroan i, soripada ni Birubiru i!\n10Jadi diboan ma ahu di bagasan tondi tu dolok na balga jala na timbo, dipatuduhon ma tu ahu huta na badia, i ma Jerusalem, tuat sian banua ginjang, sian Debata.\n11Hasangapon sian Debata do di huta i. Ia sondangna tudos do tu mata intan na ummarga, songon batu Jaspis na marhillong.\n12Balga jala timbo do parik ni huta i, sampuludua do harbanganna; sampuludua surusuruan do di atas harbanganna; ia goar angka na sinuratan disi, i ma goar ni marga Israel na sampuludua i.\n13Tolu harbangan sian habinsaran, tolu sian utara, tolu sian dangsina, tolu sian hasundutan.\n14Sampuludua do batu ojahan ni parik ni huta i; disi do na sampuludua goar ni na sampuludua apostel ni Birubiru i.\n15Ditiop na mangkatai dohot ahu do sada tungkot sere, asa suhatonna huta i dohot angka harbanganna ro di parikna.\n16Na maropatsuhi do hapeahan ni huta i, dos do bohangna dohot unjurna. Jadi disuhat ma huta i marhitehite tungkot i; dapot ma saribu limaratus paal: Dos do unjurna dohot bohangna dohot timbona.\n17Laos disuhat ma parikna, saratus opatpulu opat asta; suhatsuhat ni jolma do na di surusuruan i.\n18Sian batu Jaspis do parik i dipauli, jala sere na pinapita do huta i songon sorminan na tio.\n19Dipajeges do angka ojahan ni parik ni huta i marhitehite ragam ni batu na arga: Ia ojahan na parjolo batu Jaspis do, ia na paduahon Sapir, na patoluhon Kalkedon, na paopathon batu Samarados.\n20Ia na palimahon batu Sardonik, na paonomhon Sardion, na papituhon Krisopras, na paualuhon Berillos, na pasiahon Topasion, na pasampuluhan Krisopras, na pasampulusadahon Hiakintos, na pasampuluduahon batu Ametistos.\n21Ia na sampuludua harbangan i sampuludua mutiha do; ganup harbangan sian sada mutiha. Ia alaman ni huta i sere na ias do, songon sorminan na tio.\n22Ndang adong huida joro di bagasan huta i, ai Tuhan Debata, Sigomgom saluhutna, do jorona rap dohot Birubiru i.\n23Ndang ringkot di huta i mata ni ari manang bulan, asa sondanganna; ai hasangapon ni Debata do patiurhonsa, Birubiru i do panondangna.\n24Na mardalani ma angka bangso di bagasan sondangna; boanon ni angka raja ni tano on ma hasangaponnasida tusi.\n25Ndang na hinsu harbanganna manipat ari, ai ndang masa disi borngin.\n26Jadi boanonnasida ma hasangapon dohot hamuliaon ni angka bangso tubagasan huta i.\n27Na so tupa masuk tu huta i nasa na ramun, nang siula hagigian dohot gabus, nda holan angka naung tarsurat di buku hangoluan na di Birubiru i.


V MUSA 14 - BIBLE & BUKU ENDE ONLINE\n14:1 Angka anak na niain ni Jahowa, Debatamuna i do hamu; dibahen i ndang jadi garianganmuna dagingmuna, jala ndang jadi nabunganmuna salibon ni matamuna i, ala ni salahak naung mate.\n14:2 Ai bangso na badia do ho di Jahowa, Debatam, jala nunga dipillit Jahowa ho, asa ho gabe bangso hapunjunganna sian saluhut bangso, angka na di atas tano on.\n14:3 Ndang jadi panganonmu manang aha na ramun sihabiashononhon.\n14:4 On do tahe pinahan na jadi panganonmuna: lombu, birubiru dohot hambing.\n14:5 Ursa, hije, sipan, bedu, badak ursa piutpiut.\n14:6 Ro di nasa pinahan na martambirik, jala bola dua tambirikna i huhut marngalu, i ma na jadi panganonmuna.\n14:7 Alai ndang jadi panganonmuna sian angka na marngalu sambing dohot sian angka na marbola tambirikna sambing, songon: unto, ampodi, dohot landuk; ai marngalu do angka i nian, alai ndang marbola anggo tambirikna, dibahen i ingkon ramun do i di hamu.\n14:8 Tole muse babi, ai marbola do nian anggo tambirikna, alai ndang marngalu, dibahen i ingkon ramun do i di hamu. Ndang jadi hamu manganhon sian sibukna, bangkena pe ndang jadi jamaonmuna.\n14:9 Angka on do na jadi panganonmuna, sian saluhut angka na di bagasan aek: nasa na marhapihapi jala na marsisik, i ma na jadi panganonmuna.\n14:10 Alai nasa na so marhapihapi jala na so marsisik, ndang jadi panganonmuna i; ingkon ramun do i di hamu.\n14:11 Nasa pidong na ganjing jadi do panganonmuna.\n14:12 Alai ndang jadi panganonmuna anggo angka pidong on: pidong raja wali, isuisu dohot honong bosi.\n14:13 Tole lali lopak, lali lapuk dohot lali bangar ro di mansammansamna.\n14:14 Tole muse sigak ro di mansammansamna.\n14:15 Tole muse pidong unto, langkupa, sihungkung lali piuan ro di mansammansamna.\n14:16 Tole muse sipauk, ampapaluan dohot situbiak.\n14:17 Tole muse onggang, silogologo dohot soro aek.\n14:18 Tole muse siboru tasik, sibarung ro di mansammansamna, nang lompong dohot ariparip.\n14:19 Tole muse nasa na manjirir sian angka na marhabong, ingkon ramun do i di hamu, ndang jadi panganonmuna angka i.\n14:20 Nasa pidong na ganjing jadi do panganonmuna.\n14:21 Ndang jadi panganonmuna manang aha na mate garam; tu halak dagang na maringan di bagasan hutam, jadi do i lehononmu, asa panganonna manang gadisonna tu halak sileban; ai bangso na badia do anggo ho, di Jahowa, Debatam. Ndang jadi lompaonmu anak ni hambing di bagasan aek ni susu ni inana.\n14:22 Ingkon burju do lehononmu parpuluan sian nasa gogo ni tano, boni sinaburhonmi, sian saluhut na tubu di tanomi ganup taon.\n14:23 Jala ingkon mangan ho di adopan ni Jahowa, Debatam, di inganan na pinillitna bahen inganan ni Goarna disi, mangan ho tutu sian parpuluan ni emem, anggurmu, miakmu dohot anak buhabaju ni lombum dohot birubirum, asa marsiajar ho marhabiaran tu Jahowa, Debatam saleleng ho mangolu.\n14:24 Alai tung sura madaohu dalan i di roham, pola ndang tarusung ho siboanonmu i, ala madaohu di roham inganan naung pinillit ni Jahowa, Debatam bahen ojahan ni Goarna disi, ala naung dipasupasu Jahowa Debatam ho:\n14:25 Jadi do i tobusonmu marhite sian perak, tungkusonmu muse perak i di bagasan tanganmu, asa laho ho tu inganan naung pinillit ni Jahowa, Debatam di Ibana.\n14:26 Perak i ma lehononmu singkat ni saluhut na pinangido ni roham, singkat ni lombu, birubiru, anggur, siinumon na horas jala singkat ni saluhut na pinangido ni roham, dung i mangan ma ho disi, di adopan ni Jahowa, Debatam, jala marlas ni roha ho rap dohot donganmu sajabu.\n14:27 Alai mida halak Lepi, na maringan di bagasan hutam, ndang jadi marlea roham; ai ndang maruli bagian manang partalian ibana rap dohot ho.\n14:28 Dung salpu tolutolu taon ingkon paruaronmu nasa parpuluan ni gogo ni tanomi di taon na sasada i, jala pajoponmu do i di bagasan hutam.\n14:29 Jadi ingkon ro halak Lepi, ala so maruli bagian manang partalian ibana rap dohot ho, ro dohot halak dagang, dakdanak na sopot so marama dohot parompuan na mabalu di bagasan hutam, asa nasida mangan jala bosuran, asa dipasupasu Jahowa, Debatam ho di bagasan saluhut jadijadian ni tanganmu na niulami.\nLabel: Alkitab Bahasa Batak, JAKOBUS, Padan Na Robi, V MUSA


JESAYA 20 - BIBLE & BUKU ENDE ONLINE\n20:1 Di taon haroro ni si Tartan tu Asdod, sinuru ni si Sargon, raja sian Assur, asa dimusui jala dipapatu Asdod.\n20:2 Hata ni Jahowa uju i marhitehite Jesaya, anak ni si Amos, songon on: Laho ma ho, jala tanggali ma abit tangki sian gontingmu, jala tanggali ma sipatum sian patmu! Jadi dibahen ma songon i, laos mardalan marsaemara, jala ndang marsipatu.\n20:3 Jadi ninna Jahowa ma: Songon pardalan ni naposongku Jesaya marsaemara, jala ndang marsipatu, pola tolu taon lelengna, bahen tanda dohot halongangan do i taringot tu na masa sogot tu Misir dohot tu Kus.\n20:4 Songon i ma onjaronjaron ni raja sian Assur angka na tinangkup sian Misir dohot angka na tarbuang sian Kus, angka dolidoli dohot angka na ubanon marsaemara, jala ndang marsipatu, jala manangkas ombaombana, gabe haurahon ni halak Misir.\n20:5 Jadi tarsonggot ma nasida, jala maila maradophon Kus haposannasida dohot maradophon Misir asangasangnasida.\n20:6 Jadi dohonon ni isi ni pulopulo ma di ari na sasada i: Ida ma, songon i do hape pangalaho ni jolma haposanta, haporusanta nasailaon, mangido panumpahion nian, asa malua hita maradophon raja ni Assur; jala songon dia ma tarbahen hita malua?


315 TIM IKUTI LOMBA MARATHON PANGGUL TANDU "PANGSAR JENDERAL SOEDIRMAN". - Sapu Lidi\nHome TNI 315 TIM IKUTI LOMBA MARATHON PANGGUL TANDU "PANGSAR JENDERAL SOEDIRMAN".\nPendim Pekalongan di January 27, 2018 TNI,


JESAYA 9 - BIBLE & BUKU ENDE ONLINE\n9:1 Bangso na mardalani di bagasan haholomon marnida sada panondang na bolon. Binsar do sada panondang di angka na mangingani tano linggoman ni hamatean.\n9:2 Nunga dipatorop ho bangso i. Nunga dipadiri ho di ibana halalas ni roha na bolon: Marlas ni roha nasida di jolo ni bohim, songon las ni roha di gotilon, songon parolopolopon di na marbagi tabantaban.\n9:3 Ai nunga diponggolhon ho auga na ampe tu ibana, dohot batahi ni abarana dohot linsinglinsing ni na mangadu ibana, songon uju di ari Midian.\n9:4 Ai masoksok do sogot nasa sinjata ni parsinjata di hatuturtar ni tongtangan, ro di ulos na marsapu mudar, gabe sipanganon ni api.\n9:5 Ai nunga tubu di hita sada posoposo dilehon tu hita sada Anak, pampe tu abarana do sogot harajaon, jala bahenonna goarna: Sipartahi Halongangan, siulubalang ni Debata, Ama saleleng ni lelengna, Raja ni hadameon.\n9:6 Bahen hagaganda ni harajaon dohot hadameon na so marujung di habangsa ni si Daud dohot di harajaonna i, pahothon dohot patoguhon marhitehite patik dohot hatigoran, olat nion ro di salelenglelengna. Hamuruhon ni Jahowa Zebaot patupahon songon i.\n9:7 Nunga ditongos Tuhan i sada hata tu si Jakkob, jala nunga songgop tu Israel.\n9:8 Asa tung diboto sandok bangso i, Epraim dohot isi ni Samaria di haginjangon dohot hajungkaton ni rohana, angka na mandok:\n9:9 Nunga matompas angka tano takko, jadi angka batu parbue pajongjongonta; nunga tartaba angka hau antajau, jadi angka hau ares solukkononta.\n9:10 Alai patimbulon ni Jahowa ma angka musu ni si Resin dompak Epraim, jala pajujuonna angka musuna.\n9:11 Ram sian jolo, jala halak Palistim sian pudi, gabe suda Israel disohali. Songon i pe i sudena, laos so sombu dope murukna, jala sai toltol dope tanganna.\n9:12 Alai laos so mulak roha ni bangso i tu na mangalinsingi ibana, jala ndang dilului nasida Jahowa Zebaot.\n9:13 Dibahen i gotapon ni Jahowa ma sian Israel ulu dohot lailai, dangka ni harambir ro di tolong di na sadari.\n9:14 Angka sintua dohot na sangap do ulu i, jala panurirang na mangajarhon sipaotooto, i ma lailai i.\n9:15 Ai angka partogi ni bangso on mangaliluhon nasida, jala tu hamagoan do angka na tinogihonna i.\n9:16 Dibahen i ndang marlas ni roha Tuhan i mida angka dolidolinasida, jala ndang asi rohana di angka na sopot so marama, dohot angka na mabalu di nasida, ai saluhut do nasida na ramun, jala na jahat, jala nasa pamangan mandok hata haotoan. Songon i pe i sudena, laos so sombu dope murukna, jala sai toltol dope tanganna.\n9:17 Ai marsigorgor do hajahaton i songon api; panganonna do duriduri dohot sihupi, jala galak angka tombak longolongo, gabe martimpul tu ginjang timusna.\n9:18 Marhitehite parpiar ni rimas ni Jahowa Zebaot holom tano i, jala doshon sipanganon ni api bangso i, ndang masiolanan na martinodohon.\n9:19 Manabi sahalak tu siamun, gabe haleon on ibana; mangan ibana tu hambirang, jadi ndang butong nasida, ganup manganhon sibuk ni botohonna.\n9:20 Manasse manganhon Epraim, jala Epraim Manasse, rap nasida muse dompak Juda. Songon i pe i sudena, laos so sombu dope murukna, jala sai toltol dope tanganna.


Act 5 | `SLL | STEP | Ena yu tomba, yal ta hang Ananaias eumbi Sapaira kina ganba ta ereyu yal ta tere moni bol ingwi.\nAnanaias Sapaira kina tal ongwo ha\n1 Ena yu tomba, yal ta hang Ananaias eumbi Sapaira kina ganba ta ereyu yal ta tere moni bol ingwi. 2 Ingwo moni iwe, yasuri moni tau aposel hobi tomba, tau nin i kul si engwi. 3 Yu ongwo i Pita hanere, Ananaias yu ditongwi, “Ananaiasiye, ni moni hol bane i kul si engiwe, enga paikimia, God nin Kwiang bal tengiwe. Seten ni kraun sungure bol yania. 4 Ena homa ya dungwo haung, ni ganba dimia. Ganba yal ta tere moni inga i ni moni dimia. Yu onga i talongwo nomani si pire one? Yu ongi ari bal tekinia. God nin maulung bani bal tenua.” 5 Dungure Ananaias pirere gintani u di ya manbi sire gongwi. Gongure ari tau para mole ha dungwo pire, mongwo hobi hanere, miling si giri gongwi. 6 Gongure yagaling hobi ure gal yobile tere, i pi man wu engwi. 7 Engure haung obilga mol goi si pire eumbi ere ala ongwi.\nOngwiwe, wiimbi tal ol tongwo i hankima. 8 Pita al i yu ditongwi, “Ni yal al suri ganba moni bol inga i muru na ten mo?” Eumbi “Owa, muru ni tominua” dungwi. 9 Dungure Pita al i yu ditongwi, “Ni yal al suri moni nere ure talongwo God Kwiang kera kul tene? Han yuwo olo. Ni winimbi irai man wu engwo yalhobo ure hona mongwo yuwo hanega. Momia ni para ni pi man wu enamua.” 10 Dungure al i gintani golia Pita kebering bani dungwi. Dungure yagaling hobo ungwo tali ure, ipire wimbi man wu engwo bani engwi. 11 Emia tal ongwo ha iwe, boling kungure, ha maing pire mongwo hobi ire, ari hobi para ire dire, pire miling si giri gongure, kul bir pungwi.\nTal guma hon maing maing i tibi olungwo ha\n12 Ena aposel hobi tal guma hon nimni mongwo miki weni omia, arihobi hane bukunungwi. Bukunungure, Yisas grang wine ole pir tongwo hobi pi Solomon honagrang oo ke maini olungwo bani mongwi. 13 Mongure, ari hana ya mongwo hobi bolo pana gal molkinamba, hang a yuwo olere, wai pir tongwi. 14 Yu omba, ari yal al miki weni Yisas hamen singaba momia di pire, u Yisas grang wine ongwo hobi kina hole molere, u bir ongwi. 15 Ena aposel yalhobi tal ongwo i hanere, ari nibil pangwo hobi er ba hau ire, homaulung bangi engwi. Erere yal Pita wiyala nangwo guung mulangwo nibil wai sinamua di pungwi. 16 Ena Yerusalem oo malgi ari bina holo holi pai ongwo i tau nibil pare te kwia nigi dongwo yong sina mongwo hobi para aule ire ungwi. Ungwo hobi para weni u wai ongwi.\nAposel halabusi pangure ensel ure auli mena olungwo ha\n17 Ena yu ongwo Yuda ha maing oo singaba Sadyusi kina pirere, yal i talongwo ome, dire nigi de pire kiang bangwi. Bare talta ol terala di pungwi. 18 Pire aposel hobi a i si molere, halabusi oo ala olungwi. 19 Olimba, ginangwo hamen singaba ensel ta ure, hoiri yaule tere, aposel hobi aule i mena pire yu ditongwi, 20 “Ni yalhobi ere Yuda ha maing bling mining oo ala pire, ha maing hol hon mol panangwo bani panangwo ha i di ba bole boling kul to.” 21 Dungure aposel ha dungwo meri wine olere, honmil sinamo Yuda ha maing oo ala pire ari yal al ha nir si tongwi.\nEna Yuda ha maing kene ongwo yal hobi Yuda ari singaba hobi para Yuda ari kaunsil hobi gala di ku bongwi. Bole aposel hobi aule i unama dire gala di halabusi oo malgi olungwi. 22 Olimba, polisman ta pirere hamba, aposel hobi molkungwi. 23 Molkungure, polisman siina di memini pire singaba hobi yu ditongwi, “Na pi pa dire haminba, hoiri mama dimio, te nona pangwo hobi girungwo u egere holo holi hon momia, yalhobi ala molkimua” dungwi. 24 Dungure ha maing oo sugul irang bir ta ire, Yuda ha maing oo kene ongwo yal bir hobi ire dire, ha i pire nomani si gogo dalere yu di pungwi, “Ayo, molki dimia, hol makena u mena ome? Tal onamne?” 25 Dimba, yal ta u pa dire, “A, halabusi singa yal hobi irawe, ha maing oo ala molere, ari ha maing nir si te momua,” dungwi. 26 Dungure sugul irang yal bir ire, polisman ta ire dire, aule ire urala dire ongwi. Pirere aule ire unaminba, ari hobi hulu na sinamua dire, kul pire aposel hobi mining mining bolo aule ire ungwi.\nAposel hobi kaunsel kulung pir tekungwo ha\n27 Ena aule ire ure, u ku bongwo hobi mongwo bani u giu dungure, ha maing oo singaba yu sirin bol pungwi, 28 “Yisas tal ongwo i boling kul tekio dire hobang si ni tominiraya. Ni yalhobi warakere di te i ongere, Yerusalem malgi suwa dungwiwe, Ena Yisas gongure, na pring inama dire yulang bole ha di mere si na tenua.” 29 Dimba Pita aposel hobi kina yu ditongwi, “God ha dungwo nima omia wine onaminga pamia. Ari ha ya ime sungwiwe, wine onaminga paikimua. 30 Ni yalhobi Yisas er pera bani singa gomia. Gongure God nin uling yungure, hon airimua. 31 Airungure God nin aule ire, ere hamen bani pire, Isrel ari tal nigi dongwo ol wangwo pisole nomani si kulu sire, hon olkirala di pinangure God pring i ole tenama dire God nin i aleng weni holi engure, molere, nan hobana molere, aki di na tenangwo yal momua. 32 Te na yalhobi Yisas honagi mining aki diminia. Na yalhobi tani taman. God nin Kwiang para aki dimia. Kwiang iwe, God grang wine ongwo arihobi tongure imua,” dungwi.\nGameliel Kaunsel hobi hobang si tere aposel hobi han olo dungwo ha\n33 Dimia Kaunsil singaba hobi nigi de pire yong golere aposel hobi si golala di pungwi. 34 Di pimba, Perisi yal ta Gameliel, Kaunsil yal Lo tisa molere, ari hobi ha nir si tomia, pirere nugun don kengwo wai piminua dungwo yal i, aire, aposel hobi aule ire, “Mena po. Haung obilga monamua,” ditongwi. 35 Ditere singaba u ku bongwo hobi yu ditongwi, “Ni Isrel arihobi yalhobi tal ta ol terala di pinanga nomani si pir kun olo. 36 Homa yal ta Tiudas u tibi pire singaba bir moliwa dungure, ari miki weni po handred doling bomia. Bomba, si gomia gamahobi u sutani pire honagi ol tekimia. 37 Te Gaman haang esa dungwo haung Galili yal ta Yudas u tibi pire dungure, ari tabin hobi sikira dire tau pir tomia. Tomba, ere yu si gongure, doling bongwo hobi ere yu u sutani pire honagi ta ol tekimia. 38 Yu ongwo meri irai omaga boling kul tibi olia. Yalhobi tal ta ol terala di pinanga i pisolo. Ya monamia. 39 Nin haang panangwo di wanangwo i, ya ime sinamba, God haang panangwo di wanangwo i ya ime ta sikinangwo pamua. Ena ni yalhobi hadagi dire ol i nanga God kina kura bonanga pamua.”\nAposel hobi Yisas haang awala gaminga ipire gul iminua dire gun engwo ha\n40 Ena yu dungure ari singaba u ku bongwo hobi, “Owa, ha pangwo dinua” dungwi. Dire aposel hobi wo ditomia ungure, kewa kuba sire Yisas ol wai ol na tongwo ha i ari hobi ditekio dire hobang si tongwi. Tere gule olungwi. 41 Olungure Kaunsil oo malgi pisole ere mena ongwi. Ere mena pire God hon maa e tere “Yisas pir tere honagi ominga i pire gul iminia. Ire God wai pir tomimua,” dungwi. 42 Ena yalhobi Yuda ha maing oo ala te nin oo ala Yisas Kraist ol wai ol na tongwo ha maing nir si tere tere ongwi.


SAKARIA 11 - BIBLE & BUKU ENDE ONLINE\n11:1 Ungkap ma bahalmu ale Libanon, asa suda dipangan api angka hau ares na di atasmu.\n11:2 Mangangguhi ma ho ale hariara, ai nunga marobo hau ares, nunga tartaba nasida angka na tongam. Mangangguhi ma hamu angka hariara di Basan, ai nunga marobo tombak longolongo.\n11:3 Tarbege do suara angguhangguk ni angka parmahan, ai nunga marobo hamuliaonnasida; tarbege do suara na marauang ni angka babiat na bajar, ai nunga mago hajagaron ni Jordan.\n11:4 Songon on do hata ni Jahowa Debatangku: Parmahan i ma birubiru sipotongon hian!\n11:5 Ai angka na manuhor nasida mamotongi nasida jala ndang pola sala di rohanasida jala angka na manggadis nasida muse mandok: Pinuji ma Jahowa, ai nunga mamora ahu. Sipormahan nasida pe ndang mangolani tu nasida.\n11:6 Dibahen i ahu pe ndang be olanangku angka isi ni tano on, ninna Jahowa! Ida ma, ahu sandiri pasahathon jolma i sadasada tu bagasan tangan ni donganna dohot tu tangan ni rajana, asa dipansingkon nasida tano on, jala ndang ahu paluahon sian tangannasida.\n11:7 Jadi ahu ma marmahan birubiru sipotongon hian, ala ni birubiru angka na dangol i. Dung i hubuat ma di ahu dua batahi; na sada hugoar haholongan, na sada nari hugoar harosuon. Jadi laos ahu ma marmahan angka birubiru i.\n11:8 Jadi husiaphon ma parmahan sitolutolu i di bagasan sabulan, ai biasan rohangku mida nasida, rohanasida pe antong biasan do mida ahu.\n11:9 Jadi ningku ma: Ndang olo be ahu marmahan hamu: Mate tusi na mate! Siap tusi na siap i! Jala na teba i dipangan be tusi sibuk ni donganna.\n11:10 Dung i hubuat ma batahingku haholongan, jala huponggolhon laho manait padanhu, na hubahen i tu saluhut angka bangso.\n11:11 Jadi mose ma padani di na sadari i. Dung i mamoto ma birubiru angka na dangol i, angka na mangaranap tu ahu, hata ni Jahowa do i hape.\n11:12 Jadi ningku ma tu nasida: Molo denggan di rohamuna, lehon tu ahu upangku, alai molo ndang, ba jua hamu tusi. Jadi didasing nasida ma upangki tolupulu rupia.\n11:13 Dung i didok Jahowa ma tu ahu: Reongkon ma i tu sitopa hudon, jagar ma asami, na niasamnasida ahu. Jadi hubuat ma na tolupulu rupia i, jala hutimpalhon ma i tu bagasan joro ni Jahowa lehonon tu sitopa hudon i.\n11:14 Dung i huponggolhon ma batahingku na paduahon i ma harosuan i, laho manirang pardongan saripeon sabutuhaon ni Juda tu Israel.\n11:15 Dung i ninna Jahowa ma tu ahu: Buat sahalinari di ho ulaula ni sada parmahan na oto.\n11:16 Ai ida ma, ahu ma patindang sogot sada parmahan di tano on, ndang tingkironna angka na mago, jala ndang luluanna na lilu, jala ndang daonanna na ginosagosa, jala ndang parmuduonna na hot jongjong; alai anggo sibuk ni na mokmok suda panganonna, jala hiskisonna ia sisilonnasida.\n11:17 Marjea ma parmahan na so marguna, na olo manadingkon birubiru i! Manginona ma podang tu botohonna dohot tu matana siamun i! Malos situtu ma botohonna, jala lotop matana siamun i.